title: Minidian

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat maissi, durra, riisi, maapähkinä ja puuvilla. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan keräilyä, käsityöammatteja ja kaupankäyntiä. Nigerjoella huuhdotaan kultaa.


title: Minidian

text: Kangaban kautta kulkee Bamakon ja Guinean rajan välinen maantie. Nigerillä on jokiliikennettä.


title: The Wonderful 101

text: The Wonderful 101 on Platinum Gamesin ja Nintendo SPD:n kehittämä ja Nintendon julkaisema toimintapeli, joka julkaistiin alun perin Euroopassa 23. elokuuta 2013 Wii U:lle.


title: The Wonderful 101

text: Pelissä ideana on pelastaa maailma pahoilta GEATHJERK-muukalaisilta. Jokaisella sankarilla on Unite Morph -voimia, joita käytetään taistelussa vihollisia vastaan. Pelaajan tulee läpäistä kenttiä ja löytää kansalaisia, jotka tulee rekrytoida puolelleen, jotta oma sankarijoukko kasvaisi isommaksi ja omat Unite Morph kehittyisivät. Peliä pelataan käyttämällä Game Pad -ohjainta.


title: The Wonderful 101

text: Peli sisältää myös moninpelitilan, jossa pelaajat taistelevat kilpaa muukalaisjoukkoja vastaan useissa erilaisissa kentissä. Pelaajat voivat ottaa kuvakaappauksia ja jakaa niitä muille Miiverse-palvelun kautta.


title: The Wonderful 101

text: Peli on saanut pääosin positiivisen vastaanoton. Sillä on GameRankingsissa keskiarvona 78.02 % ja Metacriticissä 78/100. IGN totesi pelin olevan "viehättävä, riehakas ja petollisen monimutkainen toimintapeli" ja antoi arvosanaksi 7.4/10. Eurogamer antoi pelille arvosanaksi 8/10, GameSpot 8/10, ja Edge 6/10.


title: The Wonderful 101

text: Suomessa Gamereactor antoi pelille arvosanaksi 9/10 ja totesi pelin olevan "pitkälle mietitty, tyylitietoinen, hauska ja haastava, uniikki timantti jollaista tuskin tulee ihan heti muualla vastaan". Pelaajalehti antoi pelille arvosanaksi 8/10, Dome.fi 4/5, ja V2.fi 3/5.


title: Kangaba

text: Kangaba on Minidianin maalaiskunnan ja Kangaban piirin hallinnollinen keskus Koulikoron alueella Malissa. Se sijaitsee Nigerjoen varrella 95 kilometriä Bamakosta lounaaseen. Kangaban kautta kulkee Bamakon ja Guinean rajan välinen maantie.


title: Kangaba

text: Mandinkojen asuttama Kangaba kuului keskiaikaiseen Malin valtakuntaan, jossa se toimi kultakaupan välittäjänä. 1200-luvun alussa sen valtasi Kaniagan hallitsija Sumanguru, joka perimätiedon mukaan murhasi paikallisen hallitsijasuvun jäsenet rampaa Sundiata Keïtaa lukuun ottamatta. Vuonna 1235 Sundiata voitti Sumangurun Kirinan taistelussa, minkä seurauksena muinaisen Ghanan alue liitettiin Maliin. Myöhemmin Sundiata siirsi valtakunnan pääkaupungin Kangabasta Nigerin sivujoen Sankaranin suuhun perustettuun Nianiin.


title: Kangaba

text: Kangaban keskustassa sijaitsee mandelaisten kansojen pyöreä savitiilinen pyhättö "kamabulon", joka on perimätiedon mukaan rakennettu jo Sundiatan aikana 1200-luvulla. Samankaltaisia pyhättöjä on ollut muitakin, mutta ne eivät ole säilyneet. Kylän itäpuolella sijaitsevassa Kouroukanfougassa pidettiin Sundiatan kruunajaiset Sumangurusta saadun voiton jälkeen..


title: Joseph Luns

text: Joseph Marie Antoine Hubert Luns (28. elokuuta 1911, Rotterdam, Alankomaat – 17. heinäkuuta 2002, Bryssel, Belgia) oli alankomaalainen poliitikko ja diplomaatti, joka toimi ulkoministerinä 1952–1971, lähes kaksi vuosikymmentä ja pidempään kuin kukaan muu Alankomaissa. Myös sitä seurannut jakso Naton pääsihteerinä, 13 vuotta 1971–1984, oli ennätyspitkä.


title: Joseph Luns

text: Lakitieteen tohtori Luns aloitti Alankomaiden ulkoasiainministeriössä 1938 ja toimi toisen maailmansodan aikana maan Lissabonin ja Lontoon lähetystöissä ja sodan jälkeen YK-edustustossa New Yorkissa. Vuonna 1952 Luns nimitettiin salkuttomaksi ministeriksi Willem Dreesin johtamaan hallitukseen, jossa joutuikin käytännössä hoitamaan toisen ulkoministerin tehtäviä. Vuonna 1956 Luns aloitti virallisen ulkoministerijaksonsa, joka jatkui keskeytyksettä vuoteen 1971 saakka.


title: Kehonpainoharjoittelu

text: Kehonpainoharjoittelu (engl. "bodyweight exercise") on omalla kehonpainolla suoritettavaa fyysistä harjoittelua. Kehonpainoharjoittelulla voi kehittää kokonaisvaltaisesti eri lihasryhmiä ja kaikkia fyysisiä ominaisuuksia. Yleisiä liikkeitä ovat punnerrukset, leuanvedot, vatsarutistukset, selän ojennukset, kyykyt, loikat ja staattiset pidot.


title: Kaan Ayhan

text: Kaan Ayhan (s. 10. marraskuuta 1994 Gelsenkirchen, Saksa) on turkkilais-saksalainen jalkapalloilija, joka edustaa Bundesliigassa pelaavaa Schalke 04:ää. Oikeajalkainen Ayhan voi pelata keskikentän pohjalla, topparina tai laitapakkina.


title: Kaan Ayhan

text: Ayhan on edustanut koko ikänsä kotikaupunkinsa Gelsenkirchenin Schalke 04:ää. Vuonna 2013 hän pelasi seuran kakkosjoukkueessa kolme ottelua. Hän debytoi Bundesliigassa lokakuussa 2013 FC Augsburgia vastaan tultuaan vaihdosta kentälle. Ensimmäisen bundesliigamaalinsa Ayhan teki toukokuussa 2014 SC Freiburgia vastaan.


title: Kaan Ayhan

text: Ayhanin suku on kotoisin Turkista. Hän voi edustaa aikuisten maajoukkuetasolla joko Turkkia tai synnyinmaataan Saksaa. Ayhan on pelannut kummankin maan nuorten maajoukkueissa. Turkin alle 17-vuotiaiden maajoukkueessa hän pelasi jo 14-vuotiaana vuonna 2009. Saksaa Ayhan edusti 17- ja 18-vuotiaissa. Vuodesta 2013 hän on pelannut Turkin alle 21-vuotiaiden maajoukkueessa.


title: Digitaalinen lataus

text: Digitaalinen lataus on videopeleissä, tietokoneohjelmissa, videoissa, e-kirjoissa ja musiikkisingleissä käytettävä lataustyyppi, jossa sisältö ladataan digitaalisesti internetistä. Digitaalinen lataus on lataustyyppinä yleistynyt voimakkaasti viime aikoina. Se on korvannut tietokoneohjelmien lataamisen CD- tai DVD -levyiltä lähes kokonaan ammattilaisohjelmia lukuun ottamatta.


title: Digitaalinen lataus

text: Videopelit ovat lähes kaikilla alustoilla saatavilla nykyään myös digitaalisesti ladattavassa muodossa. 2010 toteutetun pelaajatutkimuksen mukaan 34 prosenttia pelaajista on ostanut pelejä verkkokaupasta ja 16 prosenttia ladannut niitä muuten netistä.


title: LG G2 Mini

text: LG G2 Mini on eteläkorealaisen monialakonsernin LG Electronicsin huhtikuussa 2014 esittelemä älypuhelin. Puhelin on pienempi versio LG G2:sta, LG:n silloisesta lippulaivapuhelimesta. LG G2 Minissä on 4,7 tuuman kosketusnäyttö. Sen mitat ovat 129,6 x 66 x 9,8 millimetriä ja se painaa 121 grammaa.


title: LG G2 Mini

text: Puhelimen käyttöjärjestelmä on Android 4.4.2. Sen hinta on Suomessa 200 euron molemmin puolin.


title: John Lyng

text: John Daniel Lyng (22. elokuuta 1905 – 18. tammikuuta 1978) oli norjalainen konservatiivipuolueen poliitikko, joka toimi Norjan pääministerinä vajaan kuukauden elo–syyskuussa 1963 neljän puolueen kokoomushallituksessa. Se oli Norjan ensimmäinen hallitus 28 vuoteen, jota ei johtanut työväenpuolueen edustaja. Vuosina 1965–1970 Lyng toimi ulkoministerinä.


title: John Lyng

text: Lakimieheksi opiskellut Lyng suoritti jatko-opintoja Kööpenhaminassa ja Heidelbergissä. Hän aloitti poliittisen uransa jyrkän vasemmistolaisissa opiskelijajärjestöissä, mutta siirtyi pian konservatiivien riveihin. Ennen toista maailmansotaa Lyng toimi muun muassa tuomarina Trondheimissa ja Agderissa. Sodan aikana hän toimi aktiivisesti vastarintaliikkeessä. Vuonna 1945 hänet valittiin Norjan suurkäräjien jäseneksi, ja uudelleen 1953, 1958 ja 1961.


title: John Lyng

text: Vuosina 1965–1970 Lyng toimi ulkoministerinä Per Bortenin hallituksessa.


title: Ämmäjärvi (Eura)

text: Ämmäjärvi on suolampi, joka sijaitsee Eurassa Mestilän kylässä Satakunnassa ja kuuluu Eurajoen vesistön Vähäjärven valuma-alueeseen, joka laskee Säkylän Pyhäjärveen.


title: Ämmäjärvi (Eura)

text: Ämmäjärvi sijaitsee Mestilän kylän peltojen ja Ämmäkallion välissä raivaamatta jääneen suon sisällä. Sen pinta-ala on 1,1 hehtaaria ja lampi on 200 metriä pitkä ja 50 metriä leveä. Rantaviivaa kertyy siten vain 600 metriä. Lampeen kertyy sadevettä ojitusten välityksellä. Lammen luusua on sen itäpäässä, josta lähtee 2,0 km pitkä laskuoja läheiselle Vähäjärvelle. Lammelle pääsee kantatieltä 43.


title: Ämmäjärvi (Eura)

text: Järven allas muodosti joskus jääkauden jälkeen pienen lahden, jonka suu alkoi maankohoamisen vuoksi kuroutua umpeen litorinamerestä. Tämä aiheutti järven suolapitoisuuden alenemisen ja esimerkiksi levien lajisto vaihtui makeavetisille järville tyypilliseksi. Lajiston muuttumisen alkuhetki on ajoitettu pohjasedimenttien kairauksella noin 4710–4640 eaa. ja täysin makeavetiseksi järvi oli muuttunut kairauksien perusteella 4360–4260 eaa. Sitä välivaihetta, jolloin järvessä on laimeaa murtovettä, kutsutaan kluuvifladaksi. Järvialtaan kynnys, joka erotti lopulta järven merestä, sijaitsi 49,7 metriä nykyisen merenpinnan yläpuolella.


title: Wool (Dorset)

text: Wool on kylä Dorsetissa Englannin etelärannikolla Frome-joen varrella, suunnilleen Dorchesterin ja Warehamin puolivälissä. Vuonna 2011 siellä oli 5300 asukasta, joista noin 2600 asui varsinaisen kylän liepeillä maavoimien tukikohdassa.


title: Kaikista kasvoista (kappale)

text: ”Kaikista kasvoista” on suomalaisartisti Anna Erikssonin kappale hänen samaa nimeä kantavalta viidenneltä studioalbumilta. Universal Music julkaisi kappaleen albumin toisena singlenä vuonna 2003. Kappaleen on sanoittanut Sinikka Svärd ja sen on säveltänyt Esa Nieminen salanimellä E .A. Nyman. Kappale kertoo rakkauden etsimisestä ja sen löytämisestä.


title: Kaikista kasvoista (kappale)

text: Kappaleeseen Helsinki-Vantaan lentoasemalla kuvattu musiikkivideo sai ensiesityksensä Levyraadissa 30. marraskuuta 2003. Videopalvelu YouTubeen video ladattiin Erikssonin Vevo-kanavalle 10. helmikuuta 2011.


title: Kaikista kasvoista (kappale)

text: Kappaleesta tuli singlejulkaisunsa jälkeen radiohitti ja se oli parhaimmillaan soitetuin radiokappale. Single julkaistiin promootiosinglenä, joten se ei noussut myyntilistoille.


title: Sebastian Tynkkynen

text: Miika Sebastian Tynkkynen (s. 8. maaliskuuta 1989 Oulu) on suomalainen perussuomalainen poliitikko, joka toimi puolueen nuorisojärjestön puheenjohtajana vuosina 2015–2016.


title: Sebastian Tynkkynen

text: Valtakunnalliseen julkisuuteen Tynkkynen nousi vuonna 2011 oltuaan mukana "Big Brother" -tositelevisiosarjassa. Oulun yliopistossa luokanopettajaksi opiskeleva Tynkkynen oli perussuomalaisten ehdokkaana vuoden 2012 kunnallisvaaleissa ja tuli valituksi varavaltuutetuksi. Vuoden 2015 eduskuntavaaleissa Tynkkynen sai 1 474 ääntä eikä tullut valituksi.


title: Sebastian Tynkkynen

text: Marraskuussa 2014 Tynkkynen valittiin Perussuomalaisten Nuorten puheenjohtajaksi Simon Elon seuraajana. Hänen kautensa alkoi alkuvuodesta 2015. Elokuussa 2015 perussuomalaisten puoluekokous valitsi Tynkkysen puolueen 3. varapuheenjohtajaksi. Hänet valittiin uudelleen Perussuomalaisten Nuorten puheenjohtajaksi 1. marraskuuta 2015.


title: Sebastian Tynkkynen

text: Kesäkuussa 2016 Tynkkynen pani vireille kansalaisaloitteen, jonka tavoitteena oli kansanäänestyksen järjestäminen Suomen EU-jäsenyydestä. Aloitetta kannatti noin 20 000 henkilöä ensimmäisen viikon aikana. Kannatusilmoitusten keruuaika päättyi joulukuussa, eikä aloite ylittänyt vaadittavaa 50 000 allekirjoittajan rajaa.


title: Sebastian Tynkkynen

text: Heinäkuussa 2016 hän ilmoitti, ettei pyri jatkokaudelle Perussuomalaisten Nuorten puheenjohtajan tehtävään. Uudeksi puheenjohtajaksi valittiin marraskuussa 2016 Samuli Voutila.


title: Sebastian Tynkkynen

text: Joulukuussa 2016 Tynkkynen valittiin European Young Conservatives -järjestön hallitukseen, joka on Perusuomalaisten Nuorten eurooppalainen kattojärjestö.


title: Sebastian Tynkkynen

text: Oulun Perussuomalaiset asetti Tynkkysen joulukuussa 2016 ehdokkaaksi vuoden 2017 kunnallisvaaleihin. Hänet valittiin kaupunginvaltuutetuksi.


title: Sebastian Tynkkynen

text: Lokakuussa 2015 Tynkkynen vaati perussuomalaisia järjestämään yhteiskokouksen hallituksessa pysymisestä ja kritisoi puolueen puheenjohtajaa Timo Soinia. Puoluehallitus erotti Tynkkysen puolueesta 23. lokakuuta 2015 sillä perusteella, että Tynkkynen oli julkaissut luvatta yhteiskokousta kannattaneiden perussuomalaisten edustajien nimet internetissä ja näin rikkonut henkilötietolakia. Lokakuussa 2015 tietosuojavaltuutettu Reijo Aarnio päätti, että Tynkkysen nimilistan väitetty laittomuus oli tutkittava. Huhtikuussa 2016 tietosuojavaltuutettu päätti tutkinnan ja totesi, ettei Tynkkysen järjestämä nimienkeruu ollut laitonta. Nimienkeruussa ei oltu käytetty puolueen jäsenrekisteriä, vaan vetoomukseen osallistuneet kirjoittivat haluamiaan tietoja internetin kyselylomakesivulle, josta oli linkki Tynkkysen kotisivuille, jonne osallistujalistaa päivitettiin.


title: Sebastian Tynkkynen

text: Professori Heikki Halilan mukaan Tynkkysen erottamisesta olisi voinut seurata oikeusprosessi, sillä puoluehallitus ei voi erottaa puoluehallituksen jäsentä, vaan erottamisen pitää noudattaa samaa prosessia kuin valitsemisen eli se on tehtävä puoluekokouksessa. Perussuomalaisten puolueen sääntöjen mukaan puoluehallituksen jäsenen pitää kuulua puolueeseen, ja kun Tynkkynen erotettiin puolueesta, hänet erotettiin samalla puoluehallituksesta, mikä oli laitonta. Tynkkynen kuitenkin sanoi, ettei halua lähteä oikeuteen.


title: Sebastian Tynkkynen

text: Tammikuussa 2016 perussuomalaisten puoluehallitus palautti Tynkkysen puoluejäsenyyden. Tynkkynen luopui samassa yhteydessä puolueen varapuheenjohtajuudesta.


title: Sebastian Tynkkynen

text: 11. marraskuuta 2016 uutisoitiin Tynkkysen saaneen syytteen uskonrauhan rikkomisesta ja kiihottamisesta kansanryhmää vastaan. Oikeudenkäynti Oulun käräjäoikeudessa häntä vastaan alkoi 11. tammikuuta 2017. 16. tammikuuta hänet tuomittiin 50 päiväsakkoon, eli yhteensä 300 euron sakkorangaistukseen uskonrauhan rikkomisesta ja kiihottamisesta kansanryhmää vastaan. Tynkkynen oli kirjoittanut Facebookissa muun muassa, että ”islam pitää kitkeä Suomesta”, ja että mitä vähemmän Suomessa on muslimeja, sitä turvallisempaa on. Hän myös nimitti profeetta Muhammadia ”pedofiiliprofeetaksi”. Käräjäoikeus piti kirjoituksia panettelevina, solvaavina ja osin uhkaavina. Sen mielestä Tynkkynen häpäisi julkisessa Facebook-kirjoituksessaan muslimien pyhinä pitämiä kohteita tavalla, joka oli omiaan herättämään ja vahvistamaan uskonnollista suvaitsemattomuutta ja ennakkoluuloja. Tynkkynen valitti tuomiosta Rovaniemen hovioikeuteen, joka ei kuitenkaan myöntänyt asiassa jatkokäsittelylupaa. Näin ollen Oulun käräjäoikeuden tuomio jäi voimaan. Kesäkuussa 2017 Tynkkynen ilmoitti hakevansa tuomioonsa valituslupaa korkeimmalta oikeudelta. Korkein oikeus päätti joulukuussa 2017 olla myöntämättä valituslupaa Tynkkyselle. Tynkkynen ilmoitti, että hakee asiaan ratkaisua Euroopan ihmisoikeustuomioistuimelta.


title: Sebastian Tynkkynen

text: Tynkkynen on kuvannut itseään aiemmin biseksuaaliksi, minkä hän huomasi 15-vuotiaana. Myöhemmin hän on kuvaillut olevansa homoseksuaali. Hänen kumppaninsa on mosambikilainen Alan da Silva. Tynkkynen oli lapsuudestaan lähtien helluntailainen, mutta hänet erotettiin vuonna 2018, koska Tynkkynen tulkitsee samaa sukupuolta olevien avioliiton olevan Raamatulla perusteltavissa. Tähän näkemykseen konservatiivinen helluntaiseurakunta ei yhdy, ja näki että Tynkkynen oli vieraantunut helluntailaisesta avioliitto-opista. Tynkkynen itse väittää että erottamisen syynä oli hänen parisuhteensa miehen kanssa. Hän asuu Oulussa.


title: Mohrungenin taistelu

text: Mohrungenin taistelu (), () oli tammikuussa 1807 venäläisten yllättävä talvihyökkäys ranskalaisten vasempaan sivustaan. Taistelun jälkeen venäläiset työntyivät syvemmälle, mutta vetäytyivät muutamaa päivää myöhemmin pelätessään ranskalaisten katkaisevan heidän yhteytensä omiin joukkoihin. Mohrungen () sijaitsee nykyisen Puolan pohjoisosassa noin 240 kilometriä Varsovasta.


title: Mohrungenin taistelu

text: Puola-Liettua jaettiin Puolan kolmannessa jaossa ja pohjoisosat siirtyivät Preussin alaisuuteen. Preussi liittyi vuonna 1806 Napoleonin vastaiseen Neljänteen liittokuntaan. Samana vuonna Preussi luhistui sotilaallisesti ja moraalisesti Jena–Auerstedtin taistelussa 14. lokakuuta (J: 2. lokakuuta). Napoleon eteni itään valloittaen Puolaa. Venäjä lähti taistelemaan Napoleonia vastaan ja Preussin jäljellä oleva armeija tuki venäläisiä.


title: Mohrungenin taistelu

text: Pultuskin ja Golyminin taisteluiden jälkeen Napoleon pysäytti etenemisensä 28. joulukuuta (J: 16. joulukuuta) kadottaessaan yhteyden venäläisiin ja sijoitti armeijakuntansa pääosin talvileiriin Wkra, Veiksel, Bug ja Narev -jokien väliselle alueelle. Ranskan marsalkka Bernadotten I armeijakunta sijoitettiin laajalle alueelle Napoleonin vasemmalle sivustalle. Päämaja oli Osterodessa () ja se oli levittäytynyt alueille Elbling () ja Marienwerder () ja sen piti tarkkailla Veikselinhaffin ja Thornin () alueita


title: Mohrungenin taistelu

text: Ratsuväen kenraali Levin Benningsen nimitettiin 8. tammikuuta 1807 Venäjän armeijan komentajaksi ja hän ryhtyi yllätykselliseen talvioperaatioon suunnittelemalla hyökkäyksen hyökkäämällä ranskalaisten vasempaan sivustaan. Mohrungenin taistelu taisteltiin 25. tammikuuta.


title: Mohrungenin taistelu

text:
Ranskan marsalkka, Napoleonin esikuntapäällikkö Louis Alexandre Berthier lähetti 31 tammikuuta Bernadottelle selväkielisen pikasanoman, jossa oli yksityiskohtaisesti kuvattuna ranskalaisten armeijakuntien sijainnit. Sanomassa olivat merkittävät sanat: ”Minun on tarpeetonta kertoa Teille, että keisari haluaa katkaista vihollisen ja siksi hän halua Teidän olevan hänen vasemmalla sivustallaan; mutta hänen täytyy voida luottaa valmiuteenne ja tietoisuuteenne todellisesta tilanteestanne.”
Bernadotte ei koskaan saanut viestiä. Pjotr Bagrationin alainen kasakkapartio vangitsi lähetin ja Napoleonin viesti toimitettiin Benningsenille. Beningsen totesi joutuneensa ansaan ja antoi vetäytymiskäskyn. Napoleon lähti ajamaan takaa venäläisiä ja teki vastahyökkäyksen Jonkowon taistelussa 03. helmikuuta (J: 22. tammikuuta) ja ajoi takaa venäläisiä. Venäläiset viivyttivät ranskalaisia Hoofen taistelussa 06. helmikuuta (J: 25. tammikuuta) voidakseen ryhmittäytyä Eylaun taisteluun Preussisch-Eylaussa.


title: Mohrungenin taistelu

text: Napoleonin tavoite oli varmistaa kiinnekohdaksi vasemmalle sivustalleen Thorn ja sitten armeijan keskustan ja oikean sivustan tehtävänä oli ajaa Benningsen Veikselin jokisuiston ja Veikselinhaffin alueelle puristukseen ja tuhota venäläiset.


title: Mohrungenin taistelu

text: Beningsenin talvihyökkäyksen tarkoitus oli katkaista Napoleonin laajalle levitetty vasen sivusta (Bernadotte) ja jatketulla hyökkäyksella Veikselin jokisuiston suunnasta työntää Napoleonin joukot Veikselin toiselle puolelle.


title: Mohrungenin taistelu

text: Tammikuun alussa 1807 Beningsenin ja jalkaväenkenraali Buxhoevdenin armeijat yhtyivät Ostrołękan pohjoispuolella Nowogródin kaupungin luona. Beningsen marssi itään Tykocin kautta Goniądziin jossa hän sai nimityskirjan armeijan ylipäälliköksi.


title: Mohrungenin taistelu

text: Venäläisiä tukevan Preussilaisen ratsuväen kenraaliluutnantti L'Estocq oli vetäytymässä ja tammikuun 11. päivä hän taisteli Ranskan marsalkka Michel Neyn valloittamasta Schippenbeilistä () onnistumatta siinä. Ney oli poikennut Napoleonin määräyksestä ja edennyt liian pitkälle. Ney oli lisäksi neuvotellut L'Estocqin kanssa vihollisuuksien rajoittamisesta ja aselevosta . Raivostunut Napoleon käski Neyn armeijakunnan suorittaa vetäytyminen välittömästi sille määrättyyn paikkaan.


title: Mohrungenin taistelu

text: Venäjän armeijan marssi suuntautui länteen Biallaan (), jonne he saapuivat 14 tammikuuta. Beningsenin tunnustelijat kohtasivat Johannisburgissa () ja armeijan oli kierrättävä Masurian järvialue ja suunnattava pohjoiseen päin. Marssireitti jatkui Arysin (), Rheinin (), Rastenburgin () kautta Schippenbeiliin, josta venäläiset ajoivat 19. tammikuuta Neyn joukot pois. Venäläisillä edetessä oli kärjessä kolme etuiskujoukkoa, joita komensivat kenraalimajuri Karl Gustav Baggovut, kenraalimajuri Michael Barclay de Tolly ja kenraalimajuri Jevgeni Markov. Venäläiset saavuttivat 21. tammikuuta Heilsbergiin (). Ney onnistui pakenemaan etelään Neidenburgiin ().


title: Mohrungenin taistelu

text: Venäläiset jatkoivat hyökkäystä Bernadotten armeijakuntaa vastaan. Markov tuhosi ranskalaisten joukot 24. tammikuuta Liebstadtissa () vangiten 300 ranskalaista matkallaan kohti Mohrungenia.


title: Mohrungenin taistelu

text: Puolen päivän maissa 25. Tammikuuta Bernadotte lähestyi Mohrungenia mukanaan 9 jalkaväkipataljoonaa ja 11 ratsuväkieskadroonaa. Näillä hän lähti venäläisten oikeaa sivustaa vastaan.


title: Mohrungenin taistelu

text: Jevgeni Markovin johtama etuiskujoukko marssi Liebstadista Georgenthaliin () kylään (noin 3 kilometriä Mohgungenista). Markov sijoitti 2 jalkaväkirykmenttiä ensilinjaan ja yhden jalkaväkirykmentin toisen linjaan sekä kaksi jalkaväkirykmenttiä Pfarrersfeldchenin () kukkulalle. Husaarirykmentti sijoitettiin ensilinjan jalkaväkirykmenttien luo.


title: Mohrungenin taistelu

text: Bernadotte määräsi divisioonakenraali Dupontin hyökkäämään Preussisch Hollandista () Markovin oikeaan sivustaan ja hän itse aloitti rintamahyökkäyksen venäläisten asemiin. Venäläisten vahvuuden arvioidaan olleen 9 000 - 16 000 miestä. Ennen Dupontin saapumista Bernadottella oli noin 9 000 .


title: Mohrungenin taistelu

text: Taistelu alkoi noin klo 13.00 ranskalaisen ratsuväen hyökkäyksellä venäläisten husaareja kohti. Husaareilla oli aluksi menestystä, mutta ranskalaisten tykistö pakotti venäläiset vetäytymään. Sen jälkeen ranskalaiset ajoivat husaareja takaa. Venäläisten tykistö keskeytti takaa-ajon.


title: Mohrungenin taistelu

text: Bernadotte aloitti jalkaväkihyökkäksen Pfarrersfeldcheniin. Taistelussa yksi ranskalaisten pataljoona menetti ”Kotkansa” mutta sai sen pian takaisin. Hyökkäyksellä onnistuttiin valtaamaan Pfarrersfeldchen. Dupont saapui taistelukentälle ja Bernadotte jatkoi hyökkäystä venäläisten asemin Georgenthaliin. Markov päätti vetäytyä.


title: Mohrungenin taistelu

text: Venäläinen ratsuväenkenraali Anrep saapui tuoden ratsuväkivahvistuksia. Pian saapumisensa jälkeen hän haavoittui kuolettavasti. Venäläiset vetäytyivät hitaasti ja taistellen raivokkaasti. Dupontin onnistui lähestymään Georgenthalia. Bernadotte keskeytti hyökkäyksensä kuullessaan taistelun ääniä Mohrungenista.


title: Mohrungenin taistelu

text: Kenraaliluutnantti Golitsyn oli tullut kaupunkiin idästä Alt Reichaun () kylän kautta. Venäläiset saapuivat illalla ja valtasivat Bernadotten kuormaston sekä ottivat 360 vankia ja vapauttivat 200 venäläistä ja preussilaista. Venäläiset yrittivät jatkaa hyökkäystä kaupungista käsin, mutta ranskalaiset torjuivat heidät.


title: Mohrungenin taistelu

text: Ranskalaisten katsotaan voittaneen vaikka Bernadotte vetäytyi Liebemühliin ()seuraavana päivänä, ranskalaiset onnistuivat strategiassaan. Benningsenin armeija saapui Mohrungeniin ja Markov seurasi Bernadottea kun taas Baggovut varmisti Allensteinin (). Beningsen kuvitteli onnistuneensa lyömään Napoleonin ja lepohetken jälkeen hän käski joukkojensa marssia etelään. Kenraaliluutnantti Pjotr Bagrationin etuiskujoukko meni edellä ja onnistui ryöstämään Napoleonin hyökkäyssuunitelman. Benningsen päätti vetäytyä ja vetäytymisen aikana taisteltiin Jonkowon taistelu ja Hoofen taistelu ennen suurta Eylaun taistelua.


title: Diosdado Macapagal

text: Diosdado Pangan Macapagal (28. syyskuuta 1910 Lubao – 21. huhtikuuta 1997 Makati) oli Filippinien yhdeksäs presidentti 1961–1965 ja sitä ennen varapresidentti 1957–1961. Maan presidenttinä 2001–2010 toiminut Gloria Macapagal-Arroyo on hänen tyttärensä.


title: Diosdado Macapagal

text: Macapagal toimi lyhyen aikaa diplomaattina Filippiinien Washingtonin-lähetystössä, kunnes valittiin 1949 parlamenttiin liberaalipuolueen edustajana.


title: Victor Bartley

text: Victor Bartley (s. 17. helmikuuta 1988) on kanadalainen jääkiekkoilija, joka pelaa NHL-seura Montreal Canadiensin organisaatiossa.


title: Victor Bartley

text: Bartley pelasi juniorikiekkoa WHL:ssä. Varaamattomana pelaajana Bartley pelasi ensimmäisen kokonaisen ammattilaiiskautensa ECHL:ssä Utah Grizzliesissä ennen siirtymistään vuodeksi Eurooppaan ja Rögle BK:hon Ruotsin toiseksi korkeimmalle sarjatasolle Allsvenskaniin. Bartley oli Röglen eniten pisteitä tehnyt puolustaja 34 pisteellään 54 ottelussa kaudella 2010–2011. Hän ehti tehdä sopimuksen Ruotsin korkeimmalla sarjatasolla SHL:ssä pelaavaan Djurgårdens IF:ään, mutta sai ennen seuraavan kauden alkua allekirjoitettua ensimmäisen NHL-sopimuksensa Nashville Predatorsin kanssa 24. toukokuuta 2011.


title: Victor Bartley

text: Nashvillen harjoitusleirille vuonna 2011 osallistunut Bartley ei onnistunut lunastamaan paikkaa NHL-kokoonpanossa, joten hän pelasi kauden 2011–2012 farmijoukkue Milwaukee Admiralsissa. Bartley oli AHL:n kymmenes puolustajien pistepörssissä tehtyään 39 pistettä 76 pelaamassaan ottelussa.


title: Victor Bartley

text: Työsulkukaudella 2012–2013 Bartley sai ensimmäisen kutsunsa NHL:ään ja teki debyyttinsä Nashvillen voitettaessa Edmonton Oilersin 6–0 8. maaliskuuta 2013.


title: Just Dance 2

text: Just Dance 2 on Ubisoftin julkaisema tanssipeli, joka julkaistiin alun perin Pohjois-Amerikassa 12. lokakuuta 2010. Peli on jatkoa vuonna 2009 ilmestyneelle "Just Dancelle". Peli sisältää yli 40 uutta kappaletta ja uusia pelimuotoja.


title: Just Dance 2

text: Pelillä on GameRankingsissa keskiarvona 77.25 % ja Metacriticissä 74/100.


title: Ronald Storrs

text: Ronald Storrs (19. marraskuuta 1881 – 1. marraskuuta 1955) oli brittiläinen ulkoasiain- ja siirtomaahallinnon virkamies.


title: Ronald Storrs

text: Storrs oli Jerusalemin ensimmäinen brittiläinen kuvernööri, ja hän johti uudistustöitä sen jälkeen kun alue oli ollut sadan vuoden ajan ottomaanien vallassa. Ennen nimitystään kuvernööriksi hän oli jo työskennellyt vuosia Lähi-Idässä, etenkin Kairossa.


title: Roy Orbison (kappale)

text: ”Roy Orbison” on suomalaisen muusikon Stigin kappale. Warner Music Finland julkaisi kappaleen albumin "Stig" (2015) ensimmäisenä singlenä 31. lokakuuta 2014. Kappaleen on säveltänyt Jaakko Salovaara yhdessä Stigin kanssa, joka on myös sanoittanut kappaleen. Salovaara puolestaan on tuottanut kappaleen.


title: Roy Orbison (kappale)

text: Stigin imuroidessa kotonaan hän keksi kappaleen kertosäkeen, jossa hän ”ajaa koko yön kuin Roy Orbison”. Pian tuon jälkeen Stig ja Salovaara äänittivät kappaleesta ensimmäisen demon. Kappaleen lauluraidat on äänitetty Salovaaran kannettavan tietokoneen mikrofonilla.


title: Roy Orbison (kappale)

text: Kappaleen musiikkivideo julkaistiin Warner Music Finlandin YouTube-kanavalla singlen julkaisupäivänä.


title: Roy Orbison (kappale)

text: Kappale nousi viikolla 48 latauslistan kärkisijalle neljäksi peräkkäiseksi viikoksi. Singlelistalla kappale oli parhaimmillaan neljäntenä, ja kymmenen kärjessä se oli kaiken kaikkiaan kuuden viikon ajan. Radioissa kappale oli parhaimmillaan kolmanneksi soitetuin radiokappale.


title: Natus Vincere

text: Natus "NaVi" Vincere (latinaa, ) on joulukuussa 2009 perustettu ukrainalainen pelijärjestö. He pelaavat Dota 2:a, Counter-Strikea, :ta, World of Tanksia ja FIFAa. NaVin pääsponsori on Twitch, mutta tekee yhteistyötä myös AOC:n, SteelSeriesin, Kingstonin, Tesoron, G2A:n, 3она 51:n ja Gamersbookin kanssa. Natus Vincere on osallistunut yli sataan videopeliturnaukseen.


title: Lvivin polytekninen yliopisto

text: Lvivin polytekninen yliopisto () on Ukrainan länsiosissa, Lvivin kaupungissa sijaitseva teknillinen yliopisto, jolla on kansallisen yliopiston asema. Se pohjautui aiempaan teknilliseen kouluun, joka vuonna 1844 nostettiin asemaltaan teknilliseksi akatemiaksi. Tuolloin siitä tuli eräs itäisen Euroopan ensimmäisiä teknillisiä korkeakouluja.


title: Lvivin polytekninen yliopisto

text:
Lvivin polytekninen yliopisto on opiskelijamäärältään suuri yliopisto. Sillä on yli 36 000 opiskelijaa. Alempi korkeakoulututkinto voidaan suorittaa 64 eri oppiaineessa ja maisteritason tutkinto 124 eri syventymiskohteessa. Yliopistossa opetusta antaa 2 200 luennoijaa, joista 320:lla on dosenttitason tutkinto (professorit) ja 1 200 on tohtoritutkinon suoritaneita.
Lvivin kansallinen polytekninen yliopisto kuuluu maan kymmenen arvostetuimman korkeakoulun ryhmään. Se on saanut autonomisen tutkimusyliopiston aseman yhtenä Ukrainan noin viidestätoista oppilaitoksesta. Vuonna 2013 suoritetussa 200 ukrainalaisen yliopiston vertailussa Lvivin polytekninen yliopisto pisteytettiin Ukrainan 8. parhaaksi yliopistoksi. Espanjalainen Webometrics-yliopistoranking luokitteli yliopiston puolestaan sijaluvulle 9.


title: Lvivin polytekninen yliopisto

text: Yliopiston päärakennus valmistui vuosina 1874-1877. Lviviläisen arkkitehti Julian Zachariewiczin suunnittelemaa rakennusta pidetään yhtenä Lvivin arkkitehtonisesti näyttävimmistä julkisista rakennuksista, joten se on myös matkailunähtävyys.


title: Richard Clune

text: Richard Clune (s. 25. huhtikuuta 1987) on kanadalainen jääkiekkoilija, joka pelaa NHL-seura Nashville Predatorsissa.


title: Richard Clune

text: Clune varattiin OHL:ään Sarnia Stingiin toisella kierroksella 29. pelaajana. Kaudella 2003–2004 Clune teki joukkueessa kolme maalia ja 16 pistettä sekä istui 72 minuuttia jäähyllä. Hän pelasi 58 ottelua. Seuraavalla toisella kaudellaan Stingissa 2004–2005 Clune teki kauden aikana 21 maalia ja 34 pistettä 68 ottelussa, joissa hänelle kertyi 103 jäähyminuuttia, neljänneksi eniten joukkueessa. Lisäksi hän voitti Bobby Smith Trophyn. Huhtikuussa 2005 Clune oli edustamassa Kanadaa Tšekissä järjestetyissä alle 18-vuotiaiden maailmanmestaruuskilpailuissa. Kanada oli hopealla hävittyään Yhdysvalloille finaalissa.


title: Richard Clune

text: NHL:ään Clune varattiin kolmannella kierroksella Dallas Starsiin. Clune ei pelannut CHL:n lupaavimpien pelaajien ottelussa Vancouverissa. Elokuussa 2005 Clune oli Kanadan paidassa uudelleen pelaamassa Tšekissä, tällä kertaa nuorten maailmancupissa. Kanada voitti kultaa kukistettuaan finaalissa turnauksen isäntäämaan.


title: Richard Clune

text: Clunen pisteiden valossa hyvin kulkeneesta kaudesta huolimatta Sarnia jäi OHL:n viimeiseksi kaudella 2005–2006. Clune teki 61 pelissä 20 maalia ja 52 pistettä, sekä keräsi 126 rangaistusminuuttia. 20. syyskuuta 2006 Clune kaupattiin Barrie Coltsiin, joka antoi tilalle Mike Roelofsenin ja kolme varausvuoroa.


title: Richard Clune

text: Lokakuussa Clune palkittiin Coltsissa joukkueen kuukauden urheilullisimpana pelaajana huolimatta lokakuisesta tapahtumasta, jolloin tyhjän maalin tehnyt Clune tuuletti maaliaan menemällä maahan ja tekemällä punnerruksia. Tämä oli kuitenkin Clunen tehokkain kausi OHL:ssä. Hän teki 32 maalia, syötti 46 ja teki yhteensä 78 pistettä 67 pelissä.


title: Richard Clune

text: 25. maaliskuuta 2007 Clune teki Dallas Starsin kanssa kolmen vuoden tulokassopimuksen. Hän teki ammattilaisdebyyttinsä 14. huhtikuuta Dallasin farmijoukkue Iowa Starsissa Clune pelasi kauden 2007–2008 pelaten vuorotellen sekä Iowassa että ECHL-joukkue Idaho Steelheadsissa.


title: Richard Clune

text: 21. heinäkuuta 2008 Clune vaihdettiin Los Angeles Kingsin Lauri Tukoseen. Loukkaannuttuaan Kingsin harjoitusleirillä, Clune ei voinut pelata Kingsin farmijoukkue Manchester Monarchsissa ennen marraskuun 15. päivää.


title: Richard Clune

text: Pudotuspeleissä 2010 Clune teki neljä lyhyttä esiintymistä Kingsin hävitessä ensimmäisellä kierroksella Vancouver Canucksille. Hän tappeli sarjan viidennessä ottelussa Rick Rypienin kanssa.


title: Richard Clune

text: Ennen työsulkukauden 2012–2013 alkua Kings asetti Clunen waiver-listalle, josta Nashville Predators poimi hänet 15. tammikuuta 2013.


title: TeamSpeak

text: TeamSpeak on yksityisomistuksellinen VoIP-ohjelmisto, joka mahdollistaa ohjelman ladanneen käyttäjän puhua netin kautta muiden käyttäjien kanssa. TeamSpeakia käytetään pääosin moninpeleissä joukkueen sisäiseen viestintään. TeamSpeak on ladattavissa Windowsilla, macOS ja Linux, IOS ja Anrdoidilla. Voit muuttaa nimeä aina kun haluat.


title: Justin Fontaine

text: Justin Fontaine (s. 6. marraskuuta 1987) on kanadalainen jääkiekkoilija, joka pelaa KHL-seura Dinamo Minskissa.


title: Justin Fontaine

text: 19. huhtikuuta 2011 Minnesota Wild kiinnitti vapaana pelaajana olleen Fontainen tulokassopimuksella. Kaudella 2013–2014 Fontaine teki ensimmäisen NHL-maalinsa Dallas Starsia vastaan 12. lokakuuta 2013 käydyssä ottelussa vain 12 ensimmäisen erän alun jälkeen. Kyseessä oli Minnesotan seurahistorian nopein maali. Myöhemmin samana iltana Matthew Dumba teki myös ensimmäisen maalinsa. Fontaine viimeisteli uransa ensimmäisen hattutempun 9. tammikuuta 2014 Phoenix Coyotesia vastaan.


title: Far Cry 4

text: Far Cry 4 on Ubisoft Montrealin kehittämä ja Ubisoftin julkaisema ensimmäisen persoonan ammunta- ja toimintaseikkailupeli. Peli julkaistiin marraskuussa 2014 PlayStation 3:lle, PlayStation 4:lle, Xbox 360:lle ja Xbox Onelle. Peli on "Far Cry" -pelisarjan neljäs osa ja jatko-osa vuoden 2012 videopelille "Far Cry 3". Peliin on julkaistu ladattavaa sisältöä, mm. erityinen Yeti-kampanja, lisää tehtäviä edellisestä osasta tutulle Hurkille ja erinäisiä aseita ja moninpelikenttiä.


title: Far Cry 4

text: Pelaaminen tapahtuu hyvin samalla tavalla kuin edellisessä osassa, mutta pieniä muutoksia ilmenee.


title: Far Cry 4

text: Pelaaja voi saada Karma-pisteitä pienten tapahtumien kautta, kuten esimerkiksi auttamalla kapinallisia tappamaan Pagan Minin sotilaita, ja pyörittämällä rukousmyllyjä.


title: Far Cry 4

text: Pelaaja voi käyttää hyväkseen norsuja ratsastamalla niillä ja ampumalla vihollisia niiden selästä. Norsu on myös tehokas tuhoamaan esteitä tieltään.


title: Far Cry 4

text: Vuorilla liikkumista helpottaa heittokoukku, jolla voi kiivetä vuoria pitkin ylös, sekä heijata itsensä rotkojen ylitse.


title: Far Cry 4

text: Pelaaja voi nyt myös ampua samalla kun ajaa, mutta vain käsiaseilla.


title: Far Cry 4

text: Vesistöissä on nyt vihamielisiä paholaiskaloja, sekä muitakin uusia eläimiä on lisätty peliin.Ajay Ghale matkaa kotiseudulleen Kyratiin, Himalajalle ripotellakseen edesmenneen äitinsä tuhkat Lakshmanaan. Ajay joutuu pian keskelle sisällissotaa, jossa Kyratin diktaattori Pagan Min yritetään syöstää vallasta. Tie hautapaikalle ei ole helppo, sillä Ajay sotkeutuu mukaan isänsä perustamaan vastarintaliikkeeseen, Kultaiseen Polkuun. Polun kaksi johtajaehdokasta, edistystä suosiva Amita ja perinteisiin tukeutuva Sabal kiistelevät liikkeen tulevaisuudesta. Ajay saa pelin aikana päättää kumman puoleen kääntyy tehtävissään.


title: Far Cry 4

text: Ajay nousee pian Kyratin kolmanneksi johtajaehdokkaaksi avuliaisuutensa tähden, ja eliminoi useita Minin luottohenkilöitä. Ajayn saadessa enemmän sananvaltaa hän saa tehtäväkseen tappaa tai karkoittaa Sabal tai Amita uuden johtajan tieltä. Lopuksi hän lähtee eliminoimaan itse Pagan Miniä. Ajay saa päätettäväkseen joko tappaa miehen tai illastaa tämän kanssa.


title: Far Cry 4

text: Tapa Pagan Min: Ajay ampuu Minin, jolloin peli päättyy.


title: Far Cry 4

text: Säästä Pagan Minin henki: Ajay istuu alas Minin kanssa, jonka jälkeen he vievät Ishiwarin tuhkat tämän haudalle. Pagan Min nousee pian helikopteriinsa, ja kertoo jättävänsä Kyratin Ajayn haltuun ennen pakoaan.


title: Far Cry 4

text: Tehtyään päätöksen Ajay tapaa Kultaisen Polun uuden johtajan, mutta kyseenalaistaa tämän johtamistapoja. Ajay saa vielä yhden mahdollisuuden halutessaan tappaa uuden johtajan, jotka voi löytää pitkin Kyratia.


title: Far Cry 4

text: Pelin alussa Pagan Minin pyytäessä Ajayta odottamaan pöydässä Ajay voi joko lähteä tai odottaa. Odottaessaan tarpeeksi kauan Min palaa pahoitellen viivästystä, ja vie Ajayn äitinsä hautapaikalle ripottelemaan tuhkia. Tämä loppu on peliin piilotettu pääsiäismuna.


title: Bruno Nurmi-Johansson

text: Bruno Nurmi-Johansson (3. syyskuuta 1900 – 12. maaliskuuta 1979) oli taiteilijanimeä Mr. Bruno käyttänyt suomalainen taikuri ja vatsastapuhuja.


title: Bruno Nurmi-Johansson

text: Nurmi toimi nuorena järjestäjänä ja apulaisohjaajana teattereissa ja elokuva-alalla. Hän oli myös mukana järjestäjänä ja kuuluttajana useiden ulkomaisten sirkusseurueiden Suomen-kiertueilla. Nurmi ryhtyi taikuriksi ja vatsastapuhujaksi 1930-luvulla ja hän esiintyi muun muassa sotavuosina viihdytyskiertueiden mukana rintamalla. Sotien jälkeen Nurmi jatkoi taikurina ja vatsastapuhujana, ja hän toimi myös muun muassa Sirkus Sariolan kiertueilla juontajana.


title: Bruno Nurmi-Johansson

text: Nurmi sai 1974 ensimmäisenä suomalaisena sirkustaiteilijana valtion taiteilijaeläkkeen.


title: Vernon Fiddler

text: Vernon Fiddler (s. 9. toukokuuta 1980) on kanadalainen jääkiekkoilija, joka pelaa NHL-seura New Jersey Devilsissa. Hän on joukkueen apulaiskapteeni.


title: Vernon Fiddler

text: Varaamaton Fiddler pelasi WHL:ssä Kelowna Rocketsissa ja Medicine Hat Tigersissa ennen ammattilaisuransa alkua 2001. Fiddler pelasi kauden 2001–2002 ECHL-joukkue Roanoke Expressissä ja AHL-joukkue Norfolk Admiralsissa.


title: Vernon Fiddler

text: 6. toukokuuta 2002 Fiddler siirtyi Nashville Predatorsiin, jossa pelasi kuitenkin farmijoukkue Milwaukee Admiralsissa. Hän teki NHL-debyyttinsä Predatorsissa myöhemmin marraskuussa 2002. Kauden 2002–2003 aikana hän pelasi 19 ottelua NHL:ssä. Kaudella 2003–2004 hän auttoi Admiralsia voittamaan Calder Cupin. Seuraavan kahden vuoden ajan Fiddler pelasi Milwaukeessa ja Nashvillessa ennen kuin pelasi ensimmäisen kokonaisen NHL-kautensa 2006–2007.


title: Vernon Fiddler

text: 1. heinäkuuta 2009, pelattuaan 305 ottelua Predatorsissa, Fiddler siirtyi vapaiden pelaajien markkinoilta Phoenix Coyotesiin. Hän teki uransa ensimmäisen hattutempun 12. marraskuuta 2010 Calgary Flamesia vastaan.


title: Vernon Fiddler

text: Fiddler teki Dallas Starsin kanssa kolmen vuoden sopimuksen 1. heinäkuuta 2011. 2. heinäkuuta 2014 Fiddler oli vähän aikaa vapaana pelaajana, mutta teki lopulta Dallasin kanssa jatkosopimuksen. Viiden Dallasissa vietetyn kauden jälkeen Fiddler siirtyi vapaana pelaajana New Jersey Devilsiin kaudeksi .


title: Koskitoimikunta

text: Valtion koskitoimikunta oli aiemmin Suomessa toimielin, jonka tehtävänä oli koskivoiman käytön suunnittelu.


title: Koskitoimikunta

text: Valtion koskitoimikunnan tehtävänä oli valmistella valtion koskivoimien käyttämistä tai vuokraamista sekä yleensä vesivoimataloutta koskevia asioita. Toimikunta laati voimatalouteen liittyviä suunnitelmia ja antoi valtioneuvostolle ja eri ministeriöille lausuntoja.


title: Koskitoimikunta

text: Koskitoimikunta edusti valtiota kaikissa niissä valtion koskivoimia koskevissa asioissa, jotka eivät kuuluneet muiden valtion virastojen hoidettavaksi. Valtioneuvosto saattoi antaa koskitoimikunnalle myös muita sen suoritettavaksi soveltuvia tehtäviä. Koskitoimikunta oli lähinnä kulkulaitosten ja yleisten töiden ministeriön alainen.


title: Koskitoimikunta

text: Koskitoimikunnassa oli neljä varsinaista jäsentä sekä enintään kaksi erikoistehtäviin määrättyä lisäjäsentä, jotka valtioneuvosto määräsi toistaiseksi. Valtioneuvosto määräsi myös, kenen jäsenistä tuli olla toimikunnan puheenjohtaja ja varapuheenjohtaja. Jäsenille maksettiin tehtävästä palkkio, jonka määräsi valtioneuvosto.


title: Koskitoimikunta

text: Koskitoimikunnan puheenjohtajana vuosina 1934–1950 toimi insinööri ja vuorineuvos Hugo Malmi.


title: Viipurin Reipas (jääpallo)

text: Viipurin Reipas on Viipurissa vuonna 1891 perustettu urheilu- ja voimisteluseura. Jatkosodan jälkeen Reippaan seurayhteisö evakuoitui Lahteen, missä seura jatkoi toimintaansa. Reippaan paras sijoitus jääpallon SM-sarjassa on vuoden 1953 neljäs sija.


title: Viipurin Reipas (jääpallo)

text: Voimistelu- ja urheiluseura Viipurin Reipas perustettiin vuonna 1891 ja jääpallo tuli Reippaan ohjelmaan vuonna 1907. Reipas oli yksi niistä seuroista, jotka pelasivat maan ensimmäisestä jääpallomestaruudesta vuonna 1908. Reipas hävisi oman ottelunsa Helsingin IFK:lle. Myös seuraavina kausina Reipas karsiutui jatkosta ensimmäisen ja toisen kierroksen otteluissa. Vuonna 1912 Reipas sai lisää paikallisvastustajia, kun sen ja Viipurin IFK:n lisäksi Suomen Lyseoiden Urheilijat muodosti oman jääpallojoukkueen ja samaan aikaan perustettiin Viipurin Bandy ja Jalkapalloseura, myöhempi Sudet.


title: Viipurin Reipas (jääpallo)

text: Vuodesta 1915 lähtien Reipas osallistui kaikkiin cup-muotosiin SM-kilpailuihin. Reippaan jääpallojoukkue oli 1920-luvullakin hyvää keskitasoa, mutta sen kohtalona oli aina karsiutua mestaruuscupista muita viipurilaisseuroja vastaan pelattaessa. 1930-luvullakin jääpallo pysyi Reippaan ohjelmassa useamman joukkueen voimin, vaikka ilman huippumenestystä. Jääpallon vuonna 1931 perustetussa mestaruussarjassa seura ei Viipurin aikoina pelannut.


title: Viipurin Reipas (jääpallo)

text: Jatkosodan seurauksena Viipurin Reippaan seurayhteisö evakuoitui Lahteen vuonna 1944 ja seura jatkoi siellä toimintaansa. Seura jatkoi Viipurin Reippaan nimellä aina 1960-luvulle asti, jonka jälkeen toiminta jatkui Lahden Reippaan nimellä.


title: Viipurin Reipas (jääpallo)

text:
Ensimmäisinä Lahden vuosina seura pelasi alemmilla sarjatasoilla. Vuonna 1948 Reipas voitti Suomensarjan lohkonsa ja nousi SM-sarjaan kaudeksi 1949. Ennen ensimmäisen mestaruussarjakauden alkua 1949, ei Reippaan joukkueella ollut jään puutteen vuoksi mahdollisuutta harjoitusotteluihin ennen sarjan alkamista. Ensimmäiseen otteluun Lahdessa saatiin vastustajaksi viipurilaispelaajista koottu Helsingin Hukat. Yleisöä otteluun tuli lähes tuhat henkeä, joiden kannustamana Reipas voitti 5-3. Reipas selvisi sarjassa itälohkon neljänneksi, ja vakiinnutti seuraavinakin kausina paikkansa sarjan keskikastissa.
Vuoden 1953 SM-sarjakausi oli Reippaan paras, kun joukkue sijoittui neljänneksi samalla pistemäärällä kuin pronssijoukkue WP-35. Kaudesta alkoi laskukausi, joka vei joukkueen 1954 kahdeksanneksi ja vuonna1955 yhdeksänneksi. Uusintaottelussa putoamisesta Veitsiluodon Vastus päihitti Reippaan. Reipas teki kuitenkin mestaruussarjaan vain yhden vuoden visiitin, sillä se ei kauden 1959-60 mestaruussarjassa saanut ainoatakaan pistettä. Junioreiden puolella Reippaan menestys oli 1950-luvun lopulla parempaa, kun se eteni pari kertaa aina loppuotteluun asti, mestaruutta Lahteen ei kuitenkaan tullut.


title: Viipurin Reipas (jääpallo)

text: 1960-luvun kausina Reipas pelasi vielä muutamia kausia korkeimmalla sarjatasolla Lahden Reippaan nimellä, mutta se ei kuitenkaan onnistunut vakiinnuttamaan sarjapaikkaansa. Vuoden 1953 SM-sarjan neljäs sija on lahtelaisen jääpallon paras saavutus.


title: Maatutkimuslaitos

text: Valtion maatutkimuslaitos oli aiemmin Suomessa viranomainen, jonka tehtävänä oli suorittaa maaperän tieteellisiä tutkimuksia maanviljelyksen tarpeita varten.


title: Maatutkimuslaitos

text: Laitos sijaitsi Helsingissä, ja se oli hallinnollisesti maataloushallituksen alainen.


title: Maatutkimuslaitos

text: Maatutkimuslaitoksen tehtävänä oli selvittää Suomen agrogeologiaa sekä tieteellisesti tutkia Suomen maalajeja ja maatyyppejä. Se toimitti agrogeologisia kartoituksia ja inventointitutkimuksia, suoritti fysikaalisia, kemiallisia ja mikrobiologisia erikoistutkimuksia maapohjan erilaisten viljelysominaisuuksien selvittämiseksi sekä teki kenttätutkimuksia maavaihtelujen vaikutuksesta kasvillisuuteen. Lisäksi laitoksen tehtävänä oli tutkia maalajien teknillistä käyttökelpoisuutta.


title: Maatutkimuslaitos

text: Maatutkimuslaitos suoritti erikseen vahvistettavan taksan mukaista korvausta vastaan tutkimuksia laitoksen toimialalta sen puitteissa, miten laitoksen työvoima tähän riitti, sekä toimitti sarjajulkaisuja maatutkimuksen alalta.


title: Maatutkimuslaitos

text: Maatutkimuslaitoksessa oli johtaja, vanhempi agrogeologi, nuorempi agrogeologi, laboraattori sekä tarpeellinen määrä apulaisia.


title: Apassisodat

text: Apassisodat olivat sarja aseellisia yhteenottoja Yhdysvaltain armeijan ja apassien eri leirikuntien välillä vuosien 1849 ja 1886 välisenä ajanjaksona. Yhdysvaltain armeijan ensikosketus apassien kanssa tapahtui Meksikon–Yhdysvaltain sodan (1845–1848) aikana, jolloin amerikkalaiset joukot marssivat apassien maiden läpi.


title: Apassisodat

text: Ensimmäinen vakava yhteenotto käytiin syksyllä 1849, jolloin apassien leirikuntiin kuuluvat jicarillat surmasivat joukon uudisasukkaita New Mexicossa. Seuraavien vuosikymmenien aikana erimielisyydet kärjistyivät lukuisiksi yhteenotoiksi. Jicarillat kärsivät tappion Yhdysvaltain armeijalle vuonna 1856, mutta samalla vuosikymmenellä chiricahuat ja mescalerot nousivat Yhdysvaltoja vastaan.


title: Apassisodat

text: Vaikka Mangas Coloradas ja Cochise olivat näkyvimmät apassien johtajat, niin myös monet muut päälliköt ryhmineen tekivät tuhoisia iskuja amerikkalaisten linnoituksiin ja asutuksille. Hallituksen tarjoamat reservaatit eivät pidätelleet apasseja, vaan ryöstöretket jatkuivat 1870- ja 1880-luvuilla, kunnes tunnetuin apassijohtaja Geronimo antautui vuoden 1886 aikana.


title: Apassisodat

text: Apassien eri leirikunnat asuttivat 1500–1700-lukujen aikana New Mexicon, Arizonan ja osan Texasia. Heidän siirtymisensä Kanadasta läpi tasankojen tapahtui useassa eri ryhmässä. Apassit solmivat useita lyhytikäisiä sotilasliittoja, jotka alun perin oli tarkoitettu muiden kansojen karkottamiseen. 1600-luvun lopulla suuri määrä suuressa pueblokapinassa irralleen päässeitä hevosia kulkeutui apassien haltuun. Ratsastuskulttuurin myötä monista heidän samoilevista ryhmistään tuli nopeasti liikkuvia rosvoja, jotka ryöstivät elintarvikkeita, lampaita ja nautakarjaa.


title: Apassisodat

text: Vuoteen 1700 mennessä suuri osa lounaisalueesta oli täyttynyt samoilevien apassien aseistetuista leireistä, joiden taloudellisiin tekijöihin perustuvat liitot vaihtelivat. Jicarillat liittoutuivat espanjalaisten ja pawneiden kanssa näiden sotiessa ranskalaisia vastaan. Läntisimmät apassit ahdistelivat New Mexicon maanviljelijäheimoja, itäisimpien mescalerojen sotiessa keskisillä tasangoilla comancheja vastaan. Näissä 1700-luvun sodankäynneissä monet apassien ryhmät tuhoutuivat kokonaan. Keskinäisten heimosotien ohella apassit pyrkivät estämään espanjalaisten siirtokuntien leviämisen.


title: Apassisodat

text: Kun Meksiko itsenäistyi vuonna 1820, apassit hyökkäsivät toistuvasti sikäläisiin kyliin ja varuskuntiin. Meksikon armeija puolestaan jahtasi apasseja kuin riistaa ja myi heitä orjiksi maansa suurtiloille ja Karibialle.


title: Apassisodat

text: Guadalupe Hidalgon sopimuksessa vuonna 1848 Meksiko luovutti lounaisalueen Yhdysvalloille. Apassien irralliset ryhmät jatkoivat edelleen sotaretkiä Meksikoon Yhdysvaltain pystymättä estämään niitä. Vuotta myöhemmin apassit kohdistivat huomionsa Texasin rannikolta saapuvien siirtolaisten loputtomiin vankkurikaravaaneihin, jotka matkasivat El Pasoon. Jicarillat ja eteläiset mescalerot tekivät hyökkäyksiä karavaanien kimppuun erityisesti Rio Granden länsipuolella, ja koillisessa New Mexicossa. Hyökkääjät eivät tyytyneet yksinomaan ryöstösaaliiseen, vaan silminnäkijät kertoivat monista surmatuista siirtolaisista. Sonoran maakunnassa Meksikossa apassien päänahoista alettiin maksaa rahaa. Vuosien 1854–1855 aikana amerikkalaiset kävivät suoranaista sotaa jicarilloja vastaan.


title: Apassisodat

text: 1850-luvulla chiricahua-apassit siirsivät espanjalaisiin kohdistuneen vihansa amerikkalaisiin. He olivat aikoinaan toivottaneet amerikkalaiset tervetulleiksi maahansa, mutta huomanneet nopeasti näiden tavoittelevan heidän maa-alueitaan. Vaikutusvaltaiset päälliköt Mangas Coloradas ja Cochise saivat kumpikin maksaa ystävällisyydestään kalliin hinnan. Amerikkalaiset kaivosmiehet ruoskivat Coloradasin tämän suojellessa mimbreno-apassien mailta löydettyjä kultaesiintymiä. Cochise puolestaan pidätettiin coyotero-apassien tekemistä ryöstöretkistä. Jälkeenpäin kumpikin päälliköistä vannoi kostoa amerikkalaisille. Cochise, joka nautti suurta arvostusta monissa apassien leirikunnissa, sai nämä lähtemään mukaan Yhdysvaltoja vastaan tehtyihin iskuihin. Vaikka apassien eri leirikunnat taistelivat yleisesti omina ryhminään, niin he liittoutuvat lyhyeksi ajaksi Coloradasin ja Cochisen joukkoihin.


title: Apassisodat

text: Vuonna 1861 apassit hyökkäsivät amerikkalaisten kuormastojen kimppuun, pysäyttivät vaunulinjojen ja postin kulun ja ajoivat satoja kullankaivajia pois Chiricahuovuorilta. Myös luoteisalueiden kaikki Yhdysvaltain linnakkeet ja postiasemat joutuivat apassiryhmien toistuvien hyökkäysten kohteeksi. Samanaikaisesti mescalerot tekivät omia iskujaan lähellä El Pasoa, ja hallitsivat alueita Pecosjoen ja Rio Granden välillä.


title: Apassisodat

text: Sisällissodan alkaessa Yhdysvaltain 13 000 miehen vakinainen armeija oli hajallaan pitkin rajaseutua, josta se kutsuttiin idän sotanäyttämöille. Tämä tehosti apassien hyökkäyksiä ja lopulta Arizonan kaupungeista oli jäljellä enää Tucson. Etelävaltioiden ja pohjoisvaltioiden joukot miehittivät joitakin New Mexicon linnakkeita, mutta kummatkin sisällissodan armeijat olivat apassien vihollisia.


title: Apassisodat

text: Vuonna 1862 Kalifornian kuvernööri John G. Downey lähetti kenraali James Carletonin ja hänen vapaaehtoisen kolonnansa apassien maahan rauhoittamaan tilanteen. Cochise ja Coloradas järjestivät väijytyksen Carletonin joukoille. Kun 300 miestä käsittävä vapaaehtoisten etujoukko saapui Apache Passin solaan, niin kiväärein ja nuolin aseistautuneet apassit saartoivat heidät. Seuranneessa taistelussa Coloradas haavoittui rintaan, ja hänen soturinsa lopettivat taistelemisen. Myöhemmin Cochise kuljetti Coloradasin erääseen Meksikon rajalla olevaan kylään, jossa ampumahaava hoidettiin kuntoon.


title: Apassisodat

text: Sota apasseja vastaan sai uuden käänteen, kun kenraali Carleton antoi määräyksen miespuolisten apassien surmaamisesta. Rauhanneuvottelujen järjestäminen ei kuulunut Carletonin suunnitelmiin. Intiaaniasiamies Kit Carson sai tehtäväkseen apassien tuhoamisen, joskin hän oli haluton osallistumaan operaatioon. Armeijan sotakampanja oli niin raju, että New Mexicon intiaaniasioiden yli-intendentti vaati hallitusta lopettamaan apassien teurastuksen. Suurin osa mescaleroista kuljetettiin Bosque Redondon (pyöreä metsä) reservaattiin, josta tuli pahamaineisin paikka New Mexicossa.


title: Apassisodat

text: Tammikuussa 1863 Mangas Coloradas osallistui rauhanneuvotteluihin kansansa vastalauseista huolimatta. Sotilaat surmasivat hänet neuvotteluiden aikana. Cochise ja hänen 300 soturiaan halusivat jatkaa vastarintaa ja etsivät liittolaisia Arizonasta ja New Mexicosta. Chiricahua-johtaja Victorio kokosi taakseen Bosque Redondon reservaatista paenneita mescaleroja, ja liittyi tukemaan Cochisen leirikunnan tehostettuja iskuja.


title: Apassisodat

text: Kahden vuoden ajan Cochisen ja Victorion ryhmät pitivät Yhdysvaltain lounaisalueita sekasorron vallassa kunnes Victorio suostui tapaaman Yhdysvaltain asiamiehen huhtikuussa 1865. Lyhyen neuvottelun aikana Vicrtorio kertoi väsyneensä sotaan. Kuullessaan, että rauhanehdot edellyttivät mescaleroja palaamaan Bosque Redondon reservaattiin, Victorio lupasi kerätä kansansa kokoon ja palata suojelualueelle kahden päivän sisällä. Mescalerot eivät kuitenkaan ilmestyneet reservaattiin, vaan valitsivat mieluummin elämän Meksikon vuoristoissa.


title: Apassisodat

text: 1870-luvun alkuun mennessä monet apassi-ryhmät antautuivat ja asettuivat heille määrätyille alueille. Eräs antautuneista oli aravaipa-apassien johtaja Eskiminzin, joka toi 150 soturiaan Grant Campin sotilastukikohtaan Arizonassa. Linnakkeen komentaja sääli nälkiintyneitä apasseja, ja järjesti heille työtä maatyöläisinä. Lyhyen ajan sisällä linnakkeen läheisyyteen asettuneiden apassien määrä kasvoi moninkertaiseksi.


title: Apassisodat

text: Kaikki eivät katsoneet apassien oleskelua Grant Campin ympäristössä suopein silmin. Läheisen Tucsonin kaupungin itälaidalla tehty kolmeen amerikkalaiseen kohdistunut verityö vieritettiin aravaipojen syyksi. Tucsonin oma turvallisuuskomitea organisoi amerikkalaisista, meksikolaisista ja papago-intiaaneista kootun 140 palkkasoturin ryhmän, joka lähetettiin antamaan aravaipoille opetus. Huhtikuun lopulla 1871 palkkasoturit yllättivät nukkuvien aravaipojen leirin ja surmasivat yli 140 intiaania, joista suurin osa oli naisia ja lapsia.


title: Apassisodat

text: Rauhanpolitiikkaa ajanut presidentti Ulysses Grant tuomitsi verilöylyn ja vaati lehdistön myötävaikutuksella tekijöitä oikeuden tuomittavaksi. Oikeudenkäynti pidettiin Tucsonissa, mutta sen lopputuloksena kaikki syytetyt vapautettiin. Syvästi amerikkalaisiin pettynyt Eskiminzin johdatti loput kansastaan takaisin vuoristoon, mutta armeija vangitsi heidät myöhemmin ja Eskiminzin tuomittiin pakkotyöhön amerikkalaisen metsästäjän taposta.


title: Apassisodat

text: Tapauksen jälkeen "intiaanitaistelujen veteraani" kenraali George Crook otti komentoonsa koko Arizonan sotilasalueen, ja neuvotteli erikseen kaikkien merkittävien apassi-ryhmien päämiesten kanssa. Cochise oli valmis rauhaan, mutta kun hänen ehtoihinsa ei suostuttu, apassien tauonnut sissisota alkoi uudelleen. Vuonna 1872 apassit tuhosivat suuria karjatiloja ja surmasivat kymmeniä siirtolaisia. Crookin ensimmäiseksi tehtäväksi tuli läntisten apassien (tontot ja coyoterot) saaminen kuriin. Crook värväsi armeijaansa navajoja ja amerikkalaisille myötämielisiä apassi-oppaita, jotka tunsivat maaston. Talven 1872–1873 kestäneissä taisteluissa kuoli kaikkiaan noin 200 tonto-apassia.


title: Apassisodat

text: Yhdysvaltain hallituksen tavoite 1870-luvun puolivälissä oli saattaa kaikki apassit yhteen suureen reservaattiin. Kenraali Crook piti ajatusta huonona ja uskoi samaan reservaattiin pakotettujen eri apassi-ryhmien ajautuvan keskinäisiin kiistoihin. Myös osa chiricuoista vastusti ajatusta, ja pysytteli vuorten suojassa Victorion ja Geronimon hohtamina. Vuonna 1877 molemmat vangittiin heidän saapuessaan neuvotteluihin. Geronimo vietiin White Mountainin reservaattiin, Victorion apassit puolestaan sijoitettiin San Carlosin intiaaniaseman läheisyyteen.


title: Apassisodat

text: Syyskuussa 1877 Victorio ja hänen 300 kannattajaansa pakenivat San Carlosin reservaatista. Victorion vaatimus oli, että hallitus antaisi hänen kansansa elää synnyinseudullaan Ojo Calienten lämpimillä lähteillä, mutta tähän ei suostuttu. Victorio ja noin sata hänen soturiaan asettuivat vuoristoon, josta he jatkoivat sissisotaansa rajan molemmin puolin. Syksyllä 1879 Victorio perusti turvapaikan Meksikon puolelle ja värväsi uusia sotureita "ikuiseen sissisotaan Yhdysvaltoja vastaan".


title: Apassisodat

text: Victorion päästä luvattiin 3 000 dollarin palkkio. Yhdysvaltain ja Meksikon armeija tekivät yhteistyötä saadakseen hänet kiinni. Lopulta 14. päivänä lokakuuta 1880 meksikolaiset sotilaat piirittivät Victorion leirikunnan Tres Castillossa Chihuahuan ja El Pason välillä. He surmasivat ja skalpeerasivat 78 apassia, joista 68 oli sotureita. Yli 60 naista ja lasta vangittiin ja heidät myytiin myöhemmin orjiksi. Vain 17 apassia onnistui pakenemaan.


title: Apassisodat

text: Eräs pakoon päässeistä oli 70-vuotias Nana. Hän oli taistellut koko ikänsä apassimaiden puolesta ja oli valmis jatkamaan Victorion paikalla. Nana värväsi apassien suojelualueilta joukon nuoria sotureita ja kävi heidän kanssaan useita taisteluita meksikolaisia ja amerikkalaisia joukkoja vastaan. Geronimo ja muut apassien johtajat tukivat Nanaa ja herättivät ryöstöretkillään kauhua Meksikon Yhdysvaltain raja-alueilla. Piilopaikkanaan apassien ryhmät pitivät Sierra Madren vuoristoa.


title: Apassisodat

text: Apassien terrori sai Yhdysvaltain armeijan turvautumaan uudelleen kenraali Crookiin. Tutkiessaan syitä apassien käytökseen hän sai selville, että reservaatien siviilivirkamiehet huijasivat intiaaneilta näiden muona-annoksia ja tavaroita, joita hallitus oli hankkinut heidän ylläpitoonsa. Hän löysi todisteita myös siitä miten asiamiehet lietsoivat apasseja väkivaltaan. Crookin ansiosta epäluotettavat virkamiehet joutuivat jättämään reservaatit ja apasseille palautettiin heiltä vietyä omaisuutta.


title: Apassisodat

text: Geronimon ja Nanan kapinallisjoukkojen löytämiseksi kenraali Crook tunkeutui lähes kahdensadan apassioppaan ja noin viidenkymmenen sotilaan kanssa syvälle Sierra Madren vuoristoon. Yhdysvaltain ja Meksikon välinen sopimus salli armeijoiden ylittää maiden välinen raja apasseja takaa-ajaessaan. Toukokuussa 1883 Crookin intiaanioppaat löysivät vuoristosta Geronimon leirin. Lyhyen taistelun aikana yhdeksän kapinallista apassia ammuttiin, eloonjääneiden paetessa syvemmälle vuoristoon. Kun ryöstöretkillä ollut Geronimo palasi, hän löysi kenraali Crookin leiristään. Pitkään jatkuneissa neuvotteluissa Crook suostutteli apasseja palaamaan reservaattiin. Nana ja kaksi nuorempaa päällikköä suostuivat johtamaan apassinsa San Carlosiin, mutta Geronimo ja Chato jäivät kokoamaan omia sotureitaan vuorilta ja lupasivat palata myöhemmin.


title: Apassisodat

text: Alkuvuodesta 1884 Geronimo ja Chato palasivat ja toivat mukanaan meksikolaisilta ryöstetyn suuren karjalauman. Tämän jälkeen lounaisalueiden rauha jatkui vuoden. Amerikkalaiset moittivat Crookia kuitenkin liian suvaitsevaksi ja vaativat Geronimon hirttämistä. Kesällä 1885 Geronimo, Nana ja nuori apassi-johtaja Naiche, joka oli Cochisen poika, päättivät paeta reservaatista. Heidän mukaansa lähti noin 150 apassia. Chato riitaantui Geronimon kanssa yrittäessään estää tämän pakenemista. Myöhemmin Chato toimi kenraali Crookin oppaana tämän jahdatessa kapinallisia apasseja.


title: Apassisodat

text: Maaliskuun lopulla 1886 kenraali Crook tapasi apassit eräässä kanjonissa lähellä Yhdysvaltain etelärajaa. Geronimo ja hänen kannattajansa suostuivat antautumaan kuultuaan, että heidät teljettäisiin kahdeksi vuodeksi vankeuteen Floridassa, jonka jälkeen he olisivat vapaita palaamaan omalle suojelualueelleen. Apassit aloittivat marssinsa kohti Fort Bowieta Arizonassa. Vakuuttuneena, että chiricahuat tulisivat Fort Bowieen tiedusteliryhmän mukana Crook riensi sähköttämään sotaministeriölle ehdoista, jotka oli luvannut chiricahua-päälliköille. Ministeriö antoi ankarat nuhteet Crookille vahvistamattomien antautumisohjeiden myöntämisestä. Kaiken lisäksi Crook sai kuulla, että Geronimo ja Naiche olivat karanneet kolonnasta ja vieneet mukanaan 40 kannattajaansa.


title: Apassisodat

text: Kenraali Crook erosi tehtävästään joitakin päiviä myöhemmin ja hänen tilalleen tuli prikaatinkenraali Nelson A. Miles, joka lähetti 500 sotilasta neljänkymmenen kapinallisen perään. Geronimo ja Naiche antautuivat 4. päivänä syyskuuta 1886 ja heidät kuljetettiin vankeina Floridaan. Kaikkiaan vankeuteen lähetettiin 278 aikuista apassia ja 103 lasta.


title: Apassisodat

text: Kun kenraali Crook kysyi Naichelta myöhemmin miksi he surmasivat ihmisiä, tämä vastasi: "”Koska me olimme peloissamme. Se oli sotaa. Kuka tahansa, joka näki meidät, saattoi ampua meidät. Me teimme saman asian nopeammin. Meidän oli pakko, jos halusimme elää!”"


title: Gilbert Clayton

text: Gilbert Falkingham Clayton (6. huhtikuuta 1875 – 11. syyskuuta 1929) oli brittiläinen tiedustelu-upseeri ja siirtomaahallinnon virkamies, joka työskenteli Egyptissä Arabikapinan aikaan. 1920-luvulla hän oli neuvottelemassa niiden maiden rajoista, joista tuli myöhemmin Israel, Jordania, Syyria, Saudi-Arabia ja Irak.


title: Vaasa-67

text: Jääpalloseura V-67 perustettiin joulukuussa vuonna 1967 jatkamaan Vaasan Palloseuran ja Vasa IFK:n vaasalaisia jääpalloperinteitä. Seura osallistui jääpallon Suomensarjaan vuonna 1968 ja nousi heti ensimmäisenä kautenaan SM-sarjaan.


title: Vaasa-67

text: V-67 sijoittui ensimmäisenä SM-sarjakautenaan vuonna 1969 seitsemänneksi. Mitaleista seura taisteli aina sarjan viimeisille kierroksille asti, mutta se jäi lopulta kolmannesta sijasta neljän pisteen päähän. Seuraavana kautena 1969–1970 seura sijoittui kuudenneksi. Kuudes sija jäi myös seuran historian parhaaksi sijoitukseksi jääpallon SM-sarjassa, sillä seuraavan kauden mestaruussarjasta V-67 luopui.


title: Vaasa-67

text: V-67 ei enää noussut takaisin korkeimmalle sarjatasolle. Seura pelasi vielä alemmilla sarjatasoilla pari vuosikymmentä, ennen kuin seuran toiminta hiipui 1990-luvun puolivälissä.


title: Sveitsin velvoitelaki

text: Sveitsin velvoitelaki (; ; ) on Sveitsin siviililain osa, sen viides pääosasto, joka säätelee sopimusoikeutta, kuten sopimuksia ja vastuunalaisuutta, ja muodostaa myös keskeisen osan Sveitsin yhtiöoikeudesta. Laki jaetaan yleiseen osaan, joka säätelee kaikkia sopimuksia, ja erityisosaan, joka säätelee erityyppisiä sopimuksia, kuten irtaimen kauppaa ja lainanantoa.


title: Sveitsin velvoitelaki

text: Lakiin on säädetty sopimusvapauden periaate, joka pitää sisällään vapauden sopimuksen sisältöön ja muotoon sekä vapauden sopijapuolten tehdä sopimus asioista, joita ei ole säännelty erikseen siviililaissa.


title: Sveitsin velvoitelaki

text: Lain ensimmäisen version, jonka laativat Walther Munzinger ja Heinrich Fick, astui voimaan vuonna 1883, ja joka myöhemmin tarkistettiin ja laajennettiin Sveitsin vuoden 1912 velvoitelaiksi. Ensimmäinen versio innoitti samankaltaisen lainsäädännön voimaan saattamiseen Saksassa, Italiassa ja Turkissa. Laki laadittiin huomiota herättävän ymmärrettävään tyyliin, ilman paljoa abstrakteja oikeudellisia termejä, jotta tavallinen kansa voisi helposti ymmärtää sitä.


title: Sveitsin velvoitelaki

text: Lakia uudistettiin vuonna 2011, joten tulevaisuudessa yhtiön kirjanpitovelvollisuus ei riipu enää yhtiömuodosta vaan sen taloudellisesta koosta.


title: World of Warships

text: World of Warships (lyhyemmin "WoWs", aluksi nimellä "World of Battleships") on Wargaming.netin 17. syyskuuta 2015 julkaisema massiivinen monen pelaajan sota-aluspeli. Vuoden 2016 maaliskuussa pelillä oli 6,5 miljoonaa rekisteröitynyttä pelaajaa.


title: World of Warships

text: "World of Warships" pääsi suljettuun beetavaiheeseen maaliskuussa 2015. Avoin beetavaihe alkoi 2. heinäkuuta 2015. Peli julkaistiin 17. syyskuuta 2015.


title: World of Warships

text: "World of Warshipsissä" pelaaja ohjaa omaa sotalaivaansa. Pelissä voi pelata joka tekoälyn ohjaamaa vihollislaivastoa tai muita pelaajia vastaan. PvP-taisteluissa on molemmilla puolilla 12 pelaajaa. Taistelun voi voittaa joko tuhoamalla kaikki vihollislaivat tai valloittamalla voittoon vaaditun määrän alueita. Taistelussa ansaituilla kokemuspisteillä ja rahalla sotalaivoja voi kehittää ostamalla niihin uusia järjestelmiä (esim. paremmat tykit). Lisäksi sotalaivoja voi kehittää haluamaansa suuntaan kehittämällä laivan kapteenin erikoistaitoja ja ostamalla laivaan lisävarusteita.


title: World of Warships

text: Sotalaivoja on neljää tyyppiä: hävittäjiä, taistelualuksia, risteilijöitä ja lentotukialuksia. Hävittäjät ovat nopeita ja pieniä sotalaivoja, joilla on kevyt tykkiaseistus ja torpedoja. Ne voivat nopeutensa ansiosta toimia tiedustelualuksina. Taistelulaivat ovat hitaita, mutta raskaasti panssaroituja ja tehokkailla pitkän kantaman tykeillä aseistuttuja sotalaivoja. Ne voivat lähettää tiedustelukoneita hakemaan tietoa vihollisten liikkeistä. Risteilijät ovat joka suhteessa kohtalaisia sotalaivoja, mutta ne eivät ole erityisen hyviä missään. Lentotukialukset ovat lähitaistelussa haavoittuvaisia sotalaivoja, jotka hyökkäävät lähettämällä lentokoneita. Pelissä on yli 100 sotalaivaa on 1900-luvun alusta toisen maailmansodan lopun laivoihin. Sotalaivoja on neljän eri maan (Japanin, Yhdysvaltain, Neuvostoliiton ja Ison-Britannian) laivastolta. Lisäksi Ranskalta, Puolalta ja Kiinalta on joitakin muutamia laivoja.


title: World of Warships

text: "World of Warshipsissä" on World of Tanksin ja World of Warplanesin osastoja vastaava "Battle groups" -järjestelmä, jossa pelaajat pääsevät samalle puolelle taisteluissa. Peleistä saa kokemusta ja rahaa, joilla pystyy parantamaan laivoja ja niiden miehistöä. Peli käyttää Wargaming.net ID -kirjautumisjärjestelmää, joten samalla tilillä voi kirjautua myös World of Tanksiin ja World of Warplanesiin ja käyttää samaa "Premium"-tiliä.


title: World of Warships

text: "War of Warships" on saanut pääosin hyvän vastaanoton niin pelaajilta kuin arvostelijoiltakin. Arvosteluja keräävässä Metacriticissä sen arvostelukeskiarvo oli 81 sadasta ja Game Rankingsissa 80,93 prosenttia.


title: World of Warships

text: Domen arvostelija Jukka Kauppinen kehui "World of Warshipsiä" jo sen ollessa beetavaiheessa. Pelin ilmestyttyä hän kehui sitä arvostelussaan Wargaming.netin parhaaksi peliksi, joka on monien toisiinsa vaikuttavien elementtien takia palkitseva. Pelaajalehden arvostelija Janne Pyykkönen kuvaili "World of Warshipsiä" hiotuksi laatupeliksi. Hän kuitenkin moitti peliä etenemisen hitaudesta ilman maksullista Premium-tiliä.


title: Joensuun Maila-Pojat

text: Joensuun Maila-Pojat, JMP, oli joensuulainen jääpallo- ja pesäpalloseura. JMP on pelannut jääpallon SM-sarjassa kahdeksan kauden ajan. Mitalisijoille se ei koskaan yltänyt, mutta 1950-luvun alussa JMP oli Suomen kärkiseuroja. Sen paras sijoitus on vuodelta 1954, jolloin se sijoittui neljänneksi, yhden pisteen mestaruuden voittanutta WP-35:ttä jäljessä. Kausi 1969-1970 oli JMP:n viimeinen SM-sarjassa.


title: Joensuun Maila-Pojat

text: JMP:n jääpallojoukkueen kotikenttä oli Mehtimäen niin sanottu takakenttä eli nykyinen pesäpallostadion.


title: Iain Macleod

text: Iain Norman Macleod (11. marraskuuta 1913 – 20. heinäkuuta 1970) oli brittiläinen konservatiivipoliitikko, joka toimi Britannian terveysministerinä 1952–1955, työvoimaministerinä 1955–1959 ja siirtomaaministerinä 1959–1961.


title: Iain Macleod

text: Iain Macleod syntyi Yorkshiren Skiptonissa lääkäriperheeseen. Poika ei menestynyt erityisen hyvin koulussa, mutta kiinnostui kirjallisuudesta ja runoudesta. Hän opiskeli historiaa Cambridgen yliopistossa 1932–1935, kehittyi huippuluokan bridgenpelaajaksi ja ansaitsi pelikilpailuilla hyvin.


title: Iain Macleod

text: Macleod valittiin parlamentin alahuoneeseen 1950 ja nimitettiin terveydenhoitoministeriksi vain kahden vuoden kuluttua, mitä pidettiin ennätyksellisenä.


title: Iain Macleod

text: Siirtomaaministerinä Macleod herätti monissa konservatiivipiireissä pahennusta omaksumalla kannan, että Britannian siirtomaille on myönnettävä mahdollisimman täydellinen riippumattomuus mahdollisimman pian.


title: Iain Macleod

text: Ministerintehtävien jälkeen Macleod valittiin 1961 alahuoneen konservatiiviryhmän johtajaksi. Harold Macmillanin erottua pääministerin tehtävistä 1963 Macleod ei jatkanut ministerinä Alec Douglas-Homen hallituksessa 1963–1964, mutta oli mukana sen jälkeisessä varjohallituksessa konservatiivien jäädessä oppositioon.


title: Iain Macleod

text: Kesäkuussa 1970 Macleod nimitettiin valtiovarainministeriksi ("Chancellor of the Exchequer") Edward Heathin hallitukseen, mutta terveysongelmat katkaisivat virkakauden jo parin viikon jälkeen. Hän kuoli sydänkohtaukseen heinäkuun lopussa, kuukauden kuluttua ministerinimityksestään.


title: Iain Macleod

text: Macleodia pidetään käsitteen "stagflaatio" (inflaation ja taantuman yhdistelmä) keksijänä.


title: Maitotalouskoelaitos

text: Valtion maitotalouskoelaitos oli aiemmin Suomessa viranomainen, jonka tehtävänä oli tehdä tutkimuksia maitotuotteiden valmistuksesta sekä valvoa meijerikoneita ja meijeritarvikkeita.


title: Maitotalouskoelaitos

text: Laitos sijaitsi valtion omistamalla Jokioisten tilalla, ja se oli hallinnollisesti maataloushallituksen alainen.


title: Maitotalouskoelaitos

text: Maitotalouskoelaitoksen tehtävänä oli toimittaa maitotaloustuotteita ja niiden valmistusta, raaka-aineen tuotantoa ja käsittelyä, meijerien liiketaloutta sekä muita maitotaloutta koskevia kokeita ja tutkimuksia sekä suorittaa meijerikoneiden koetuksia ja meijeritarvikkeiden tarkastuksia. Tarpeen mukaan ja varojen riittäessä laitos saattoi järjestää myös paikallisia kokeita.


title: Maitotalouskoelaitos

text: Maitotalouskoelaitoksessa oli johtaja sekä assistentteja voinvalmistusta, juustonvalmistusta, biokemiaa ja meijeriliikeoppia varten. Lisäksi laitoksessa oli juustomestari ja voimestari sekä muita toimihenkilöitä.


title: Maitotalouskoelaitos

text: Koelaitoksen johtokuntaan kuuluivat koelaitoksen johtaja, maataloushallituksen valitsema Jokioisten kartanoiden edustaja, Helsingin yliopiston maatalousmetsätieteellisen tiedekunnan valitsema edustaja sekä yksi meijeriliittojen yhteisesti valitsema edustaja ja yksi maitotaloustuotteiden vientiä harjoittavien osuustoiminnallisten liikkeiden yhteisesti valitsema edustaja.


title: Aubrey Herbert

text: Aubrey Herbert (1880-1923) oli brittiläinen diplomaatti ja tiedustelu-upseeri, joka sekaantui Albanian itsenäistymiseen. Hän matkusti Balkanille ensimmäisen kerran vuonna 1904 attaseaksi Britannian suurlähetystöön Konstantinopolissa. Siitä alkaen kuolemaansa asti hän pyrki toimimaan Albanian puolesta, ja häntä jopa rohkaistiin pyrkimään Albanian kuninkaaksi.


title: Aubrey Herbert

text: Aubrey Herbert oli Tutankhamonin tutkimuksia rahoittaneen Lordi Carnarvonin veli. Hän opiskeli Etonissa ja Oxfordin yliopiston Balliol Collegessa.


title: Jonkowon taistelu

text: Jonkowon taistelu (), (), () kutsutaan myös Bergfriedin taisteluksi. Venäläiset olivat jäämässä ansaan Mohrungenin taistelun jälkeen ja vetäytyivät. Jonkowon taistelu oli ensimmäinen kahdesta vetäytymistaistelusta ennen suurta Eylaun taistelua. Bergfried () ja Jonkendorf () sijaitsevat Pohjois-Puolassa. Bergfried sijaitsee noin 220 kilometriä Varsovasta.


title: Jonkowon taistelu

text:
Pultuskin ja Golyminin taisteluiden jälkeen Napoleon pysäytti etenemisensä 28. joulukuuta (J: 16. joulukuuta) kadottaessaan yhteyden venäläisiin ja sijoitti armeijakuntansa pääosin talvileiriin Wkra, Veiksel, Bug ja Narev -jokien väliselle alueelle. Ranskan marsalkka Bernadotten I armeijakunta sijoitettiin laajalle alueelle Napoleonin vasemmalle sivustalle. Päämaja oli Osterodessa () ja se oli levittäytynyt alueille Elbling () ja Marienwerder () ja sen piti tarkkailla Veikselinhaffin ja Thornin () alueita
Ratsuväen kenraali Levin Benningsen nimitettiin 8. tammikuuta 1807 Venäjän armeijan komentajaksi ja hän ryhtyi yllätykselliseen talvioperaatioon suunnittelemalla hyökkäyksen hyökkäämällä ranskalaisten vasempaan sivustaan. Venäläiset suorittivat pitkän marssin hyökätessään ranskalaisten kimppuun. Mohrungenin taistelu taisteltiin 25. tammikuuta (J: 13. tammikuuta) 1807. Venäläiset etenivät taistelun jälkeen Jonkowon/Bergfriedin alueelle. Kasakkapartion onnistui ottamaan kiinni ranskalaisten lähetin ja venäläiset saivat käsiinsä Napoleonin hyökkäyssuunnitelman Beningsen totesi joutuneensa ansaan ja antoi vetäytymiskäskyn.


title: Jonkowon taistelu

text: Venäläiset keskusta oli Jonkowon kylässä, vasen sivusta oli Mondtkenin () kylässä. Kenraalimajuri Nikolai Kamenski oli sijoittanut 14. divisioonansa Bergfriediin suojaamaan Alle -joen ylittävää siltaa. Kamenskilla oli neljä pataljoonaa Bergfriedissä ja niitä tuki kolme preussilaista tykkipatteria. Yksi venäläisten pataljoona suojasi joen toisella puolella olevaa Bedrgfriedin kylää. Bergfried on noin 4 kilometriä koilliseen Jonkowosta.


title: Jonkowon taistelu

text: Aikaisin aamulla Ranskan marsalkat Michel Ney ja huomasi Michael Barclay de Tollyn etuiskujoukot etenevän Allensteinista Jonkowoon. Napoleon kokosi hetkessä pienen hyökkäysosaston; kaksi divisioonaa Ney:ltä, kolme divisoonaa Jean-de-Dieu Soultilta, osan Keisarillisesta Kaartista ja ratsuväkeä Joachim Muratin reserviratsuväestä.


title: Jonkowon taistelu

text: Soultin tuli hyökätä divisionineen Bergfriediin ja siten jatkaa venäläisten vasempaan sivustaan. Venäläisten keskustaan suunnattaisiin tykistökeskitys, jotta siellä oleva venäläisten keskusta ei pystyisi lähettämään apuvoimia Kamenskin avuksi.


title: Jonkowon taistelu

text: Ranskalaisten 24. kevyt jalkaväki hyökkäsi noin 15.00 Bergfriefin kylään. Ranskalaisten 4. linjajalkaväki ja pataljoona 28. kevyestä jalkaväestä lähtivät kiertämään ja pyrkivät ylittämään joen. Venäläisten tykistön ja jalkaväen tulitus torjui ranskalaisten ensimmäisen hyökkäyksen sillalle ja kylään. Ranskalaisen toinen saarrostushyökkäys oli menestyksekkäämpi, mutta he eivät pystyneet tulituksen takia heti ajamaan takaa perääntyviä venäläisiä. Ranskalaiset ylittivät sillan pakottaen venäläisten tykistön vetäytymään. Venäläiset lähtivät välittömästi pistinhyökkäykseen vastahyökkäykseen ja käsikähmän jälkeen saivat sillan takaisin haltuunsa.


title: Jonkowon taistelu

text: Ranskalaisten kiertävät joukot yrittivät löytää ylimenopaikkaa. Joki oli jäässä mutta jään päällä oli syvä kerrostuma pehmeää lunta. Iltaan mennessä Soult oli varmistanut jalansijan Alle-joen vastarannalla, jossa osa Soultin joukoista yöpyi. Illan pimetessä ja venäläisten puolustuksen takia ranskalaiset eivät saaneet enempää menestystä.


title: Jonkowon taistelu

text: Ranskalaisten saatua sillanpääaseman Alle-joen länsirannalla venäläisten asema Jonkowossa heikkeni ratkaisevasti ja Beningsen päätti yöllä 3.–4. helmikuuta aloittaa vetäytymisen Landsbergiin . Hänellä ei ollut tietoa, että Soult oli Bergfriedissa tai Davout eteni Guttstadtiin . Beningsen halusi varmistaa yhteydet Königsbergiin (). Venäläiset marssivat kolmessa kolonnassa, joita johtivat kenraaliluutnantti Osten-Sacken, kenraaliluutnantti Golitsyn ja kenraaliluutnantti Nikolai Tutškov Wolfsdorfin () ja Arnsdorf in () kautta. Jälkijoukkoja armeijan jäljessä johti kenraaliluutnantti Pjotr Bagration, myös ne olivat kolmessa kolonnassa: kenraalimajuri Karl Gustav Baggovut oikealla, keskellä kenraalimajuri Michael Barclay de Tolly ja vasemmalla kenraalimajuri Jevgeni Markov. Armeijan perässä seurasivat Ney, Murat ja Soult.


title: Jonkowon taistelu

text: Baggovut joutui Waltersmühlissa () Ney:n kanssa ankaraan ratsuväkitaisteluun. Bagration lähetti vahvistuksia ja kun Baggovut sai yhteyden Markovin kolonnaan pystyi hän jatkamaan taistelua. Illan pimetessä taistelu taukosi.


title: Jonkowon taistelu

text: Venäläisten vetäytymisen aikana Napoleonin armeija ahdisteli venäläisiä. Lopulta Landsbergin edustalla tapahtui toiseksi viimeinen viivytystaistelu Hoofen taistelussa 6. helmikuuta (J: 25. tammikuuta) ennen veristä ja suurta armeijoiden täysimittaista kohtaamista Eylaun taistelussa Preussisch-Eylaussa ().


title: Andalusian lippu

text: Andalusian lippu on Espanjan Andalusian itsehallintoalueen tunnus. Lipussa on yksi valkoinen ja kaksi vihreää poikkiraitaa ja lipun keskellä olevassa kuviossa on kuvattuna Herkuleen pilarit ja Cádizin leijonat.


title: Seth Silander

text: Seth Sigismund Silander (25. helmikuuta 1901 – 31. elokuuta 1979) oli Koskenkorvan viinatehtaan ensimmäinen johtaja Ilmajoen Koskenkorvalla 1940–1968.


title: Seth Silander

text: Kemian alan diplomi-insinööriksi Åbo Akademissa opiskellut Silander toimi käyttöinsinöörinä Oy Alkoholiliike Ab:n Rajamäen tehtailla vuodesta 1933 ja sodassa rajan taakse jääneellä Enson viinatehtaalla 1935. Koskenkorvan tehtaalle Silander tuli 1940 ja toimi tehtaanjohtajana (isännöitsijänä) vuoteen 1968, jolloin jäi eläkkeelle. Hänen seuraajakseen tuli Osmo Riipinen.


title: Seth Silander

text: Silander oli ollut pian kieltolain kumoamisen jälkeen käynnistetyn Viralan kartanon viinatehtaalla tutustumassa perunaa raaka-aineenaan käyttävään prosessiin. Vuonna 1933 hän tuli Rajamäen väkiviinatehtaan ja pullottamon käyttöinsinööriksi. Kahta vuotta myöhemmin hän sai tehtäväkseen Ensoon rakenteilla olleen viinanpolttimon laiteasennusten ja käyttöönoton valvonnan. Talvisodan sytyttyä Silanderin viimeiseksi tehtäväksi Ensossa jäi tehtaan sulkeminen ja evakuointi 29.2.1940. Hän työskenteli jonkin aikaa Alkon keskuslaboratoriossa Helsingissä kunnes sai tehtäväkseen Koskenkorvan tehtaan käyttöönoton. Sotien vuoksi Silander muutti Koskenkorvalle vasta 1945, jolloin tuotanto päästiin aloittamaan.


title: Seth Silander

text: Silander johti tehdasta vanhan ajan patruunan tavoin. 1960-luvun alussa Koskenkorvalla oltiin tyytymättömiä kunnan tarjoamiin palveluihin, ja syntyi ajatus erota Ilmajoen kunnasta omaksi itsenäiseksi Santavuori-nimiseksi kunnaksi. Seth Silander oli kirjelmän ensimmäinen allekirjoittaja, vaikka Alko yhtiönä ei ottanut asiassa kantaa.


title: Seth Silander

text: Seth Sigismund Silander meni naimisiin Margaretha Sofia Söderströmin kanssa. He saivat kolme lasta: Raimo, Pertti ja Erkki Silander.


title: George Lloyd

text: George Lloyd (19. syyskuuta 1879 – 4. helmikuuta 1941 Lontoo, Englanti) oli brittiläinen konservatiivipoliitikko, joka toimi siirtomaahallinnossa. Hän opiskeli Etonissa ja Cambridgen yliopiston Trinity Collegessa. Opintonsa päätettyään hän matkusteli Burmassa, Intiassa, Himalajalla, Egyptissä, Marokossa ja Turkissa. Hän sai ensimmäisen diplomaattisen tehtävänsä Konstantinopolissa vuonna 1905.


title: George Lloyd

text: Ensimmäisen maailmansodan puhjettua hän siirtyi pian tiedustelutehtäviin. Hänet lähetettiin Ranskaan, Venäjälle ja Lähi-Itään. Vuonna 1918 hän oli mukana Versailles’n rauhanneuvotteluissa sihteerin ominaisuudessa. Vuodet 1918-1923 hän oli Bombayn kuvernöörinä.


title: George Lloyd

text: Kuvernöörikautensa päätyttyä Lloyd oli pari vuotta Britanniassa, missä hänet valittiin parlamenttiinkin, mutta vuonna 1925 diplomaattitehtävät veivät hänet Egyptiin. Vuonna 1927 hänestä tuli paroni.


title: George Lloyd

text: Toisen maailmansodan aikana hän oli lyhyesti julkisissa viroissa, mutta kuoli vuonna 1941.


title: Golden Joystick Awards

text: Golden Joystick Awards (tunnetaan myös nimellä "People's Gaming Awards") on brittiläinen vuosittain jaettava pelialan palkinto. Palkinnon saajat valitaan nettiäänestyksellä. Palkintoja on myönnetty vuodesta 1983, joten kyseessä on maailman toiseksi vanhin peligaala. Palkinnon perusti Computer and Video Games -lehti. Golden Joystick -palkinnot ovat arvostettuja, ja niitä pidetään monesti pelialan vastineena Oscar-palkinnoille.


title: Golden Joystick Awards

text: 35. Golden Joystick Awards julkistettiin 17.11.2017.


title: Aragonian lippu

text: Aragonian lippu on Espanjan Aragonian itsehallintoalueen tunnus. Lippu koostuu keltaisella pohjalla olevasta neljästä punaisesta vaakaraidasta ja Aragonian vaakunasta. Lippu on hyvin samantyylinen kuin Baleaarien, Katalonian ja Valencian liput. Raitatunnus juontuu 1300-luvulta. Perimätieto kertoo, että Aragonian kuningas piirsi kultaiseen kilpeen punaiset viivat veren tahrimilla sormillaan.


title: Bailando (Enrique Iglesiasin kappale)

text: Bailando (Suomeksi: "Tanssimista") on espanjalaislaulaja Enrique Iglesiasin kappale hänen kymmeneltä, Sex and Love-studioalbumilta. 24. elokuuta 2014 mennessä kappaleesta oli musiikkimarkkinoille julkaistu neljä erilaista versiota. Alkuperäinen espanjankielinen versio sisältää myös kaksi kuubalaisartistia, Descemer Buenon ja Gente de Zonan, kun taas spanglishinkielinen versio sisältää jamaikalaislaulaja Sean Paulin. Myöhemmin Enrique Iglesias julkaisi myös kaksi portugalinkielistä versiota kappaleesta. Brasilian markkinoille suunnattu portugalinkielinen versio brasilialaisartisti Luan Santanan sanojen kera sekä toinen Portugalin markkinoille suunnattu portugalinkielinen versio sisältävät myös portugalilaislaulaja Mickael Carreiran esittämiä vokaaleja.


title: Bailando (Enrique Iglesiasin kappale)

text: Kappaleen sanoittivat Descemer Bueno, sekä Alexander Delgado ja Randy Malcom Martinez yhtyeestä Gente de Zona, kun taas tuotannosta vastasi Carlos Paucar. Sen julkaisi Universal Republic Records albumin kuudentena singlenä.


title: Bailando (Enrique Iglesiasin kappale)

text: "Bailandon" alkuperäistä espanjankielistä versiota käytetään Telemundon kanavalta lähetettävässä televisiosarjassa Reina de Corazones.


title: My Everything (albumi)

text: My Everything on yhdysvaltalaisen laulajan Ariana Granden toinen studioalbumi. Republic Recors julkaisi sen 25. elokuuta 2014. Sitä myytiin Yhdysvalloissa julkaisuviikollaan 169 000 kappaletta, ja se nousi heti Billboard 200 -listan kärkeen. Se pääsi 20 maassa top 10 -listalle. Suomessa albumi ylsi virallisen albumilistan sijalle 8.


title: My Everything (albumi)

text: Albumin työstäminen aloitettiin kuukausi Granden debyyttialbumin "Yours Trulyn" julkaisemisen jälkeen.


title: My Everything (albumi)

text: Johdantosingle ”Problem” julkaistiin 28. huhtikuuta 2014. Kappaleella on mukana australialaislaulaja Iggy Azalea. Se saavutti parhaimmillaan Billboard Hot 100 -listan sijan kolme. Toinen single ”Break Free” julkaistiin 2. heinäkuuta. Vierailevana artistina oli venäläis-saksalainen laulaja ja tuottaja Zedd. Kappale pääsi korkeimmillaan Billboard Hot 100 -listan sijalle neljä. Kolmas single ”Love Me Harder” julkaistiin syyskuussa, ja se pääsi korkeimmillaan Billboard Hot 100:n sijalle 37.


title: Hoofen taistelu

text: Hoofen taistelu (, , ) oli venäläisten jälkijoukkojen viivytystaistelu, jotta puolustusasemat saataisiin valmistettua Eylaun taisteluun. Hoofen () kylä sijaitsee Pohjois-Puolassa Landsbergin () edustalla. Landsberg sijaitsee Pohjois-Puolassa noin 290 kilometriä Varsovasta.


title: Hoofen taistelu

text: Puola-Liettua jaettiin Puolan kolmannessa jaossa, ja pohjoisosat siirtyivät Preussin alaisuuteen. Preussi liittyi vuonna 1806 Napoleonin vastaiseen Neljänteen liittokuntaan. Samana vuonna Preussi luhistui sotilaallisesti ja moraalisesti Jenan–Auerstedtin taistelussa 14. lokakuuta (J: 2. lokakuuta). Napoleon eteni itään valloittaen Puolaa. Venäjä lähti taistelemaan Napoleonia vastaan, ja Preussin jäljellä oleva armeija tuki venäläisiä.


title: Hoofen taistelu

text: Pultuskin ja Golyminin taisteluiden jälkeen Napoleon pysäytti etenemisensä 28. joulukuuta (J: 16. joulukuuta) kadottaessaan yhteyden venäläisiin ja sijoitti armeijakuntansa pääosin talvileiriin Wkra-, Veiksel-, Bug- ja Narev-jokien väliselle alueelle. Ranskan marsalkka Bernadotten I armeijakunta sijoitettiin laajalle alueelle Napoleonin vasemmalle sivustalle. Päämaja oli Osterodessa (). Se oli levittäytynyt alueille Elbling () ja Marienwerder (), ja sen piti tarkkailla Veikselinhaffin ja Thornin () alueita.


title: Hoofen taistelu

text: Ratsuväen kenraali Levin Benningsen nimitettiin 8. tammikuuta 1807 Venäjän armeijan komentajaksi, ja hän ryhtyi yllätykselliseen talvioperaatioon hyökkäämällä ranskalaisten vasempaan sivustaan. Mohrungenin taistelu taisteltiin 25. tammikuuta (J: 13. tammikuuta) 1807. Venäläiset etenivät taistelun jälkeen Jonkowon/Bergfriedin alueelle. Venäläisten onnistuttua kaappaamaan Napoleonin hyökkäyssuunnitelman Beningsen totesi joutuneensa ansaan ja antoi vetäytymiskäskyn.


title: Hoofen taistelu

text: Jonkowon taistelun jälkeen venäläiset vetäytyivät ranskalaisten seuratessa perässä. Matkalla Landsbergiin käytiin muutamia kahakoita, muun muassa kenraalimajuri Baggovutin ja Ranskan marsalkka Neyn välinen ratsuväkitaistelu Waltersmühlissa ().


title: Hoofen taistelu

text: Venäläisten jälkijoukot Barclay de Tollyn johdolla olivat asettuneet asemiin Glandaun () ja Hoofen alueelle noin viisi kilometriä Landsbergistä kaakkoon. Landsbergissä olivat venäläisten pääpuolustusasemat. Barclay de Tollyllä oli puolustukseen käytettävissä neljä jalkaväki-, kolme ratsuväki- ja kaksi kasakkarykmenttiä, yksi hevospatteri, yksi jääkäripataljoona sekä kaksi eskadroonaa tykkien tukemia husaareita.


title: Hoofen taistelu

text: Hoofen ympäristössä peltomaasto on voimakkaasti kumpuilevaa, ja se suosii puolustajaa. Barclay de Tolly oli valinnut viisaasti rämeisen kohdan puolustuslinjakseen, ja tässä maastossa pienellä voimalla oli mahdollista pidätellä riittävän pitkään hyökkäävää Ranskan armeijaa.


title: Hoofen taistelu

text: Ranskalaiset etenivät useissa kolonnoissa. Venäläisten jälkijoukot olivat asemissa tiellä, jota lähestyivät Ranskan marsalkat Joachim Murat (Reserviratsuväkiarmeijakunta), Jean-de-Dieu Soult (IV armeijakunta) ja Pierre Augereau (VII armeijakunta).


title: Hoofen taistelu

text: Barclay de Tolly oli ryhmittänyt pääosan joukoistaan soistuneen virran taakse. Sillan luo hän sijoitti husaarirykmentin, jota takana tukivat kaksi jalkaväkirykmenttiä. Metsän suojaan oikealle sijoitettiin joitakin husaareja, ja vasemmalle sivustalle sijoitettiin toinen jääkärirykmentti.


title: Hoofen taistelu

text: Ranskalaiset hyökkäsivät aluksi tiraljöörein venäläisten vasempaan sivustaan. Ensimmäiset Muratin rakuunat ja niitä seuraavat kyrasieerit hyökkäsivät venäläisten linjaan noin 15.00. Venäläiset husaarit ja kasakat tekivät vastahyökkäyksen. Ratsuväkitaistelun tuloksena venäläiset työnnettiin takaisin, mutta ranskalaisia pidättivät venäläisen jalkaväen puolustusneliöt. Lopulta kyrasieerit onnistuivat työntämään venäläiset ja saivat saaliikseen kaksi standaaria ja neljä tykkiä.


title: Hoofen taistelu

text: Barclay de Tolly vetäytyi koilliseen kohti Hoofen kylää. Saatuaan vahvistuksia hän pystyi muodostamaan uuden puolustuslinjan kylän läheisyyteen. Ranskalaiset hyökkäsivät tämän linjan vasempaan sivustaan samalla kun hyökkäsivät kenraaliadjutantti Mihail Dolgorukovin johtamaan venäläisten keskustaan. Yön laskeduttua venäläiset vetäytyivät koilliseen ja asettuivat uudelleen puolustukseen purolinjalle Hoofen ja Landsbergin välille. Tästä muodostuivat armeijoiden etulinjat 6.–7. helmikuuta. Seuraavana päivänä venäläiset vetäytyivät Preussisch-Eylauhin ().


title: Hoofen taistelu

text: Napoleon uskoi armeijoiden välisen ratkaisevan taistelun tapahtuvan Landsbergissa ja oli käskenyt Louis-Nicolas Davoutin marssia kaupunkiin. Venäläiset olivat vetäytyneet kaupungista ja jättäneet pienen jälkijoukon suojaamaan pääarmeijan vetäytymistä. Jälkijoukko seurasi 7. helmikuuta Landsbergissa tapahtuneen yhden tunnin taistelun jälkeen. Venäjän armeija siirtyi asemiin Preussisch-Eylaussa. Venäläiset olivat sijoittaneet Baggovutin etuiskujoukot vielä viivyttämään ja kuluttamaan ranskalaisia ennen kuin he pääsivät Preussisch-Eylaun kylään. Suuri ja verinen armeijoiden yhteenotto Eylaun taistelu taisteltiin samana päivänä.


title: Maitotalousopisto

text: Valtion maitotalousopisto oli aiemmin Suomessa oppilaitos, joka antoi korkeampaa opetusta maitotaloustuotteiden valmistuksessa ja maitotalouden alalla.


title: Maitotalousopisto

text: Maitotalousopisto toimi Jokioisten tilalla valtion maitotalouskoelaitoksen yhteydessä. Maitotalousopiston toiminta oli maataloushallituksen ja opiston oman johtokunnan valvonnan alainen.


title: Maitotalousopisto

text: Maitotalousopiston johtokunnan muodostivat maitotalousopiston johtaja, maitotalouskoelaitoksen johtaja sekä meijeriliittojen kolmeksi vuodeksi kerrallaan valitsema edustaja. Näistä jäsenistä yhden määräsi puheenjohtajaksi maataloushallitus.


title: Maitotalousopisto

text: Maitotalousopisto toimi korkeampana oppilaitoksena voin, juuston ja muiden maitotaloustuotteiden valmistuksen alalla. Opistossa järjestettiin myös kursseja meijerinisännöitsijöiksi aikoville. Sen lisäksi opistossa voitiin järjestää muitakin erikoiskursseja maitotalousalalla toimiville henkilöille. Opistossa voitiin suorittaa "ylivoimestarin" ja "ylijuustomestarin" tutkinnot.


title: Maitotalousopisto

text: Maitotalousopiston oppikausi jakaantui kahteen oppijaksoon. Ensimmäinen oppijakso alkoi syyskuun alkupuolella ja päättyi seuraavan vuoden elokuun lopulla. Se käsitti tietopuolisen oppijakson ja kesäkautena valvonnan alaisena suoritettavan, noin viisi kuukautta kestäneen väliharjoittelun. Toinen oppijakso oli tietopuolinen ja alkoi syyskuun alkupuolella ja kesti seuraavan vuoden maaliskuun loppuun. Meijerinisännöitsijäkurssit kestivät noin kolme kuukautta.


title: Maitotalousopisto

text: Maitotalousopistossa annettiin opetusta äidinkielessä, aine- ja asioimiskirjoituksessa, luonnontieteissä, laskennossa, yhteiskuntaopissa, osuustoimintaopissa, rakennusopissa, piirustuksessa, kotieläinten ruokinta- ja hoito-opissa, yleisessä maitotalousopissa, voinvalmistuksessa, juustonvalmistuksessa, kemiassa, bakteriaopissa, koneopissa, kirjanpidossa ja maitotalouden liikeopissa. Opetukseen voitiin sisällyttää myös yleistä kansalaissivistystä edistäviä aineita.


title: Maitotalousopisto

text: Eri oppiaineissa oli käytettävä mahdollisimman paljon havainto-opetusta. Varsinaisen opetuksen ohella oppilaille oli järjestettävä erilaisia harjoituksia meijerissä ja laboratoriossa sekä annettava ohjausta maitotaloudellisissa neuvontatehtävissä. Tämän lisäksi oppilaille oli varattava tilaisuus voimistelu-, urheilu- ja lauluharjoituksiin.


title: Maitotalousopisto

text: Meijerinisännöitsijäkursseilla annettiin opetusta meijeriopissa, liikeopissa ja kirjanpidossa, biokemiassa, osuustoiminnassa, kansantaloudessa ja liikekirjeenvaihdossa sekä niiden ohella täydennysopetusta muissa opiston opetusohjelmaan kuuluneissa aineissa.


title: Maitotalousopisto

text: Päästäkseen opistoon oppilaaksi hakijan tuli olla täyttänyt 20 vuotta sekä esittää todistukset siitä, että hän oli puhdasmaineinen, ettei hän sairastanut tarttuvaa tautia, että hänellä oli säännöllisesti kehittynyt terve ruumiinrakenne ja terveet aistielimet, ja että hänellä oli holhoojan suostumus, mikäli hän oli vajaavaltainen. Näiden lisäksi hakijan tuli esittää todistus siitä, että hän oli suorittanut tietopuolisen meijerikoulun oppimäärän ja sen jälkeen valvonnanalaisena harjoitellut vähintään vuoden ajan juustomeijerissä taikka että hän oli juustonvalmistuskurssin oppimäärän suorittaneena samoin harjoitellut vähintään vuoden voimeijerissä taikka että hakija oli suorittanut oppikoulun 5. luokan oppimäärän ja tämän jälkeen valvonnanalaisena harjoitellut voimeijerissä vähintään kaksi vuotta ja sen jälkeen juustomeijerissä vähintään vuoden.


title: Maitotalousopisto

text: Maataloushallitus saattoi kuitenkin hyväksyä opiston oppilaaksi henkilön, joka oli suorittanut ylemmän kansakoulun oppimäärän ja täydentävät oppimäärät maataloushallituksen hyväksymissä aineissa sekä valvonnanalaisena harjoitellut voimeijerissä vähintään kaksi vuotta ja juustomeijerissä vähintään vuoden.


title: Maitotalousopisto

text: Meijerinisännöitsijäkurssille pääsemiseksi vaadittiin, että hakija oli suorittanut maitotalousopiston oppimäärän ja sen jälkeen toiminut yhden vuoden meijerialalla. Maataloushallitus saattoi kuitenkin hyväksyä eri hakemuksesta meijerinisännöitsijäkurssille henkilön, joka oli suorittanut tietopuolisen meijerikoulun oppimäärän ja sen jälkeen toiminut kaksi vuotta meijerialalla.


From Elvis Presley Boulevard, Memphis, Tennessee on Elvis Presleyn toukokuussa 1976 julkaistu albumi, joka äänitettiin hänen kotonaan Gracelandissa. Levy saavutti Billboard 200 -listan sijan 41, minkä lisäksi se nousi Country Albums -listan kärkeen.


title: From Elvis Presley Boulevard, Memphis, Tennessee

text: Albumin kannessa on teksti "Recorded Live" (), mutta levy ei ole konserttiäänite, vaan studiolive.


text:
A-puoli
B-puoli


title: Hā’

text: Hā’ (, ) on arabialaisen kirjaimiston 26. kirjain. Se vastaa heprealaisen kirjaimiston kirjainta he (ה). Kirjaimen äännearvo on arabiassa ja persiassa . Persiassa hā’ voi ilmaista myös vokaalia sanan lopussa.


title: Hā’

text: Itsenäisenä kirjaimena hā’ kirjoitetaan ympyränä (ه). Seuraavaan kirjaimeen liitettynä se kirjoitetaan muodossa هـ (esim. ها "hā"), ja sanan lopussa edeltävään kirjaimeen liitettynä sen kirjoitusasu on ـه (esim. له "lh"). Kun hā’ liittyy sanan keskellä sekä edeltävään että seuraavaan kirjaimeen, se kirjoitetaan ـهـ (esim. لها "lhā").


title: Hā’

text: Urdussa käytetään kahta hā’n varianttia. Konsonanttinen hā’ (urduksi "choṭī he") on mykkä sanan lopussa ja ilmaisee muualla konsonanttia . Toinen variantti, "do cašmī he" (ھ), ilmaisee edellisen konsonantin aspiroitumista (esim. پ → پھ ). Urdun hā’-kirjaimet poikkeavat arabian ja persian kirjoitusasusta. "Choṭī he" kirjoitetaan itsenäisenä ہ, alussa ہـ (esim. ہا "hā"), lopussa ـہ (esim. لہ "lh") ja keskellä ـہـ (esim. لہا "lhā"). "Do cašmī he" kirjoitetaan itsenäisenä ھ (esim. دھ "dh") ja edelliseen kirjaimeen liitettynä ـھـ (esim. تھ "th").


title: Hā’

text: Arabian kielessä käytetään kahdella pisteellä varustettua hā’-kirjainta (ة) ilmaisemaan feminiinin päätettä . Arabiaksi tätä kirjainta kutsutaan nimellä "tā’ marbūṭa" (sidottu tā’).


title: Nunneyn linna

text: Nunneyn linna on keskiaikainen vallihaudallinen linna Somersetissa Englannissa, jonka rakennutti Sir John de la Mare vuonna 1373. Parlamentin joukot piirittivät sitä Englannin sisällissodassa vuonna 1645, jolloin se vaurioitui pahasti tykistötulituksessa.


title: Nunneyn linna

text: Linnalla oli aiemmin ulkomuurin ympäröimä esipiha, jolla on luultavasti ollut talousrakennuksia. Linnan ensimmäisessä kerroksessa oli keittiö ja kolmannessa kerroksessa sali.


title: The Endless River

text: The Endless River on brittiläisen progressiivisen rock-yhtye Pink Floydin 15. studioalbumi, joka julkaistiin levymerkeillä Parlophone ja Columbia Records 7. marraskuuta 2014. Albumi on yhtyeen ensimmäinen studioalbumi 20 vuoteen. Edellinen studioalbumi "The Division Bell" julkaistiin vuonna 1994.


title: The Endless River

text: Albumi nousi julkaisuviikollaan useissa maissa albumilistojen kärkeen, Suomessa sijalle 4.


title: The Endless River

text: Kaikki kappaleet ovat tuottaneet David Gilmour, Phil Manzanera, Youth sekä Andy Jackson.


title: Vaalikampanja

text: Vaalikampanja on ehdokaan valinnasta vaaleihin saakka kestävä kampanja, jolla ehdokkaan on tarkoitus tuoda itseään esille, esitellä aatteensa ja kertoa mitä aikoo tehdä päästessään valituksi tehtävään, ja näin ollen saada ääniä ja tulla näin ollen valituksi tehtävään, kuten presidentiksi tai kansanedustajaksi. Vaalikampanjointiin liittyy paljon asioita, kuten vaalislogan, vaalipuheet, julkisuus ja perinteisesti vaalijulisteet sekä mediamainonta.


title: Bumiputra

text: Bumiputra tai Bumiputera, suomeksi "maan pojat", on malesialainen termi, jolla kuvataan henkilön etnistä taustaa. Bumiputraväestöä ovat Malesian malaijit, sekä kaikki muut maan alkuperäiskansat. Kaikki muut maan etniset ryhmät, suurimmaksi osaksi kiinalaiset ja intialaiset, ovat ei-bumiputria. Bumiputrat ovat eläneet Malesian alueella jo vuosisatoja, kun muut ovat tulleet siirtomaa-aikana tai sen jälkeen.


title: Bumiputra

text: Bumiputra-termi juontaa juurensa jo siirtomaa-ajalle, jolloin brittiläiset siirtomaaisännät pyrkivät suojelemaan bumiputraväestöä. Siirtomaaviranomaiset ajattelivat, että palkkatyö ei sovi alueen alkuperäiskansoille ja se saattaisi turmella heidän maalaiselämänsä. Vuonna 1913 säädettiin laki, jossa bumiputrien rooli malaijalaisessa yhteiskunnassa oli toimia kalastajina tai riisinviljelijöinä.Kaupankäynti jätettiin ulkomaalaisille.


title: Bumiputra

text: Siirtomaavallan purkautuminen alkoi 1940-luvulla ja Malaijan väestö koostui bumiputraväestön lisäksi siirtomaa-aikana maahan muuttaneiden kiinalaisten ja intialaisten jälkeläisistä. Kiinalaisten käsissä oli maan talouselämä, ja he muodostivat myös maan vauraimman osan. Vuonna 1946 perustettiin Malaijan liitto, jossa tunnustettiin kiinalais- ja intialaisväestön tasavertaiset oikeudet maan kansalaisina. Tämä raivostutti bumiputraväestön, sillä he pelkäsivät että vallan vieminen maan sulttaaneilta heikentäisi malaijien päätösvaltaa. Tyytymättömät malaijit perustivat Yhtyneiden malaijien kansallisjärjestön (UMNO), joka hallitsee edelleen maan politiikkaa. Vastalausemyrskyn takia Malaijan liitto purettiin ja tilalle perustettiin Malaijan federaatio.


title: Bumiputra

text: 1960-luvulle tultaessa Malesian nuoren maan monirotuisen yhteiskunnan harmonia alkoi säröillä, kun malaijiväestö oli yhä katkerampi kiinalaisen väestönosan vauraudesta. Vastakkainasettelu kärjistyi verisiin mellakoihin Kuala Lumpurissa vuonna 1969, kun kiinalaisväestö ja malaijit ottivat yhteen. Mellakka muutti maan politiikkaa suvaitsemattomampaan suuntaan, ja se aloitti myös bumiputraväestöä suosivan politiikan. Moniin johtaviin virkoihin ja oppilaitoksiin asetettiin bumiputrakiintiöt, joilla yritettiin taata malaijien ja muiden alkuperäiskansojen asema maan talouselämässä ja kaventaa elintasokuilua kiinalaisten ja bumiputraväestön välillä. Tavoitteena oli luoda malaijikauppiaiden keskiluokka kiinalaisten rinnalle. Tämä asetti kiinalaiset heikompaan asemaan ja 1970-luvulla monet heistä muuttivat pois Malesiasta.


title: Bumiputra

text: Malesian politiikkaa on leimannut bumiputraväestön suosiminen, joskin alkuperäiskansat eivät ole päässeet bumiputrien etuoikeuksista nauttimaan, vaan käytännössä etuoikeutettuja ovat olleet malaijit. Käytännössä politiikka on ollut positiivista syrjintää. Malaijeja suosiva politiikka lopetettiin virallisesti vuonna 1990 ja siitä on pyritty pääsemään eroon kilpailukyvyn vahvistamiseksi, mutta käytännössä politiikkaa noudatetaan edelleen.


title: Ḥā’

text: Ḥā’ (, ) on arabialaisen kirjaimiston kuudes kirjain. Se vastaa heprealaisen kirjaimiston kirjainta ḥe (ח). Kirjaimen äännearvo on arabiassa ja persiassa .


title: Ḥā’

text: Ḥā’n itsenäinen muoto on ح, ja sanan lopussa se liittyy viivalla edeltävään kirjaimeen (esim. نح "nḥ"). Sanan alussa ja keskellä ḥā’n alapuolinen kaari jätetään pois ja se korvataan seuraavaan kirjaimeen liittyvällä vaakaviivalla (esim. حا "ḥā", نحو "nḥū").


title: Victoria (Labuan)

text: Victoria ("Bandar Labuan") on Malesian liittovaltion territorion Labuanin pääkaupunki. Kaupunki sijaitsee Labuanin saaren kaakkoiskulmassa. Kaupungista on pyritty tekemään Labuanin erikoistalousalueen keskus, josta Malesia pyrki luomaan verovapaan pankki- ja investointikeskuksen ennen vuoden 1997 Aasian talouskriisiä.[


title: Ḫā’

text: Ḫā’ eli khā’ (, ) on arabialaisen kirjaimiston seitsemäs kirjain. Sen äännearvo on . Kirjain muodostetaan lisäämällä piste ḥā’-kirjaimen (ح) päälle.


title: Ḫā’

text: Ḫā’n itsenäinen muoto on خ, ja sanan lopussa se liittyy viivalla edeltävään kirjaimeen (esim. نخ "nḫ"). Sanan alussa ja keskellä ḫā’n alapuolinen kaari jätetään pois ja se korvataan seuraavaan kirjaimeen liittyvällä vaakaviivalla (esim. خا "ḫā", نخو "nḫū").


Kansallinen lääketieteellinen yliopisto O. O. Bohomoletsin mukaan (NMU) eli Bohomoletsin kansallinen lääketieteellinen yliopisto () on Ukrainan Kiovassa sijaitseva, perustamisajakseen syyskuun 1841 ilmoittava (opetustoiminnan aloitus) lääketieteellinen yliopisto.


title: Bohomoletsin kansallinen lääketieteellinen yliopisto

text: Tsaari Nikolai I allekirjoitti aihetta koskevan määräyksen vuonna 1840. Vuonna 1841 perustettiin nykyään Kiovan kansallisena yliopistona tunnetun, aluksi "Pyhän Vladimirin yliopistoksi" nimetyn yliopiston lääketieteellinen laitos ja aloitettiin lääketieteellinen opetus. Tästä kasvoi lääketieteellinen tiedekunta. 1920 sen pohjalta perustettiin erillinen terveystieteen instituutti. Seuraavana vuonna tämä muutti nimensä Kiovan lääketieteelliseksi valtionakatemiaksi, tai Kiovan lääketieteelliseksi valtioninstituutiksi. Siitä kasvoi oma lääketieteellinen korkeakoulu ja yliopisto. Vuonna 1946 se nimettiin ukrainalaisen patofysiologin, Ukrainan tiedeakatemian johtajan O.O. Bohomoletsin (1881–1946) mukaan.


text: Bohomoletsin kansallinen lääketieteellinen yliopisto kuuluu maan arvostetuimpiin. Vuonna 2013 suoritetussa kahdensadan ukrainalaisen yliopiston vertailussa se pisteytettiin Ukrainan 5. parhaaksi yliopistoksi. Vuoden 2014 vastaavassa vertailussa se sijoittui 8. sijalle, jälleen parhaana lääketieteellisenä yliopistona maassaan.


title: Outlaw Gentlemen & Shady Ladies

text: Outlaw Gentlemen & Shady Ladies on tanskalaisen heavy metal -yhtye Volbeatin 2013 julkaisema albumi.


title: Outlaw Gentlemen & Shady Ladies

text: Albumi nousi Suomen virallisen listan sijalle 2.